Altsasuko atxilotuekiko elkartasun egune antolatu du Baztango Gaztetxeak Elizondon abenduaren 3an

Solasaldiak, kontzertuak, pintxo-potea eta afaria prest dituzte Elizondon larunbaterako

Larunbat arratsaldeko 6etan Altsasuko hainbat gazteren testigantzak bilduko dituzte. 19:30ean kontzertu akustikoak eskainiko dituzte Ion eta Olaiak, eta Idoia eta Mikelek. Gero, pintxo-potea izanen da. 21:30ean afari autogestionatua izanen dute eta 22:30ean hasita kontzertuak: Rukula, Garabatos, Ufestuek eta Tirrii&Tery jai-alai guatekea.


Liburutegien eguna

Urriaren 24an, liburutegien egunaren harira, Lehen Hezkuntzako 3.mailako ikasleei zuzendutako lehiaketa antolatu zuen Bergarako Udal Liburutegiak

Parte hartzaile guztien artean zozketa bat egin zuten eta eskolako Irene Larrañaga izan zen irabazlea; liburuetan gastatzeko 50 euroko bonoa izan zen bere saria. Ikasleak liburutegira erakartzea zuen helburu ekimenak, baita lortu ere. ZORIONAK IRENE!

Haur Hezkuntzako ikasleak ere ospakizunera batu ziren eskolako liburutegiko ipuinak irakurriz. Liburuek mundu oso bat ezkutatzen dute; ezagutu ditzagun elkarrekin! !


Bost minutuan behin lan istripu bat gertatzen dela salatu du LABek

Jarduera ekonomikoa handitzearen ondorioz, 2014an baino 16 langile gehiago hil ziren iaz.Ezer ez egitea egotzi die Etxaidek erakundeei

Amaitu da beheranzko joera. Jarduera ekonomikoa berreskuratzen hasi da, eta horrek berarekin ekarri du lan esparruko istripuen areagotzea. Lotura zuzen hori egin du Ainhoa Etxaide LABeko idazkari nagusiak joan den urtean lan istripuak %8,7 handitu direla arrazoitzeko. Eguneko 267 ezbehar izan ziren iaz lan esparruan, bost minututik behin bat.

Istripu gehienek ez dute gaixo agiririk eragin, eta 102ri egun bat baino gehiago iraun zuen ezintasuna sortu zien. Sei egunean behin, ordea, langile bat hil zen lanpostuan zegoen bitartean. Iaz, denetara, 55 behargin hil ziren, 2014ko datuekin alderatuta %41eko igoera. Egoera horri aurre egiteko erakundeek ezer egin ez izana salatu du Etxaidek. Eta hori eskatu die, esku har dezatela: «Osalanek eta Nafarroako osasun institutuak iaz lan istripuen aurkako plan bat aurkeztu zuten, eta bistan da porrota izan dela. Baina ez dugu eskatzen plan horiek azal ditzaten, egungo egoeraren aurrean zer egingo duten baizik».

Etxaidek esan du prekaritatea eta prebentziorik eza direla lan istripuen gorakada horren erantzule. «Patronalak badaki prebentzio gutxi dagoela, eta, hala ere, erreforma gehiago eskatzen ditu». Enpresariak ere jarri ditu erantzuleen artean, «badakitelako prekaritatea bultzatuta arriskua areagotzen dela». Baina neurri garrantzitsuenak erakundeetatik iritsi beharko luketelakoan dago sindikatuko ordezkaria eta, horretarako behar adina eskumen duten arren, Espainia mailako neurrien kopia» egiten dutela salatu du. «Europan lan prebentzioan erreferentzia kaskarrena hartu dute erreferente gisa». Horregatik, neurri zorrotzagoak eskatu ditu. Hori, eta patronalarekin jarrera zorrotzagoa izan dezatela.

Hori guztia egungo egoerak buelta eman dezan. Izan ere, urtarrilean bakarrik bost langile hil direla gogorarazi du sindikatuko ordezkariak, eta martxa horretan jarraituz gero «urte amaieran 80 inguru» izango direla ere aurreratu du. Datu horietan, gainera, etxeko langileak eta beren kabuz lan egiten dutenak ez dira kontuan hartu. «Lehendik ere asaldagarriak diren datuak makillatu egiten dituzte horrela».

Osalanen datuak

LABek txostena argitaratu duen egun berean argitaratu ditu Efe agentziak Osalan Laneko segurtasun eta osasunerako erakundearenak. Araba, Bizkai eta Gipuzkoako datuak dira; ohi bezala, sindikatuen datuekin alderatuta istripu gutxiago daudela diote. Osalanek dio 29 langile hil zirela iaz —LABen arabera EAEn 37— eta 31.871 istripu zenbatu zituztela —43.658 LABek—.


180 urte gatazkan eta 30 gerra hotzean

Falkland uharteak dira Erresuma Batuarentzat, eta Malvinak Argentinarentzat. 1982ko gerrak markatu du irletako iragan hurbila, baina subiranotasun gatazkak ia bi mendeko bidea du.

Erresuma Batuak 1833an hartu zituen kontrolpean Malvinak. Argentinak 1816ko uztailaren 9an eskuratu zuen independentzia Espainiarengandik, eta hamahiru urtera hartu zituen irlak Erresuma Batuak. Gatazka ugariren ondoren, hutsik geratu ziren uharteak 1820. urtera arte. Balea ontziak zebiltzan, baina ez zen biztanlerik irletan. 1820an, ordea, Buenos Airesek fragata bat bidali zuen, Espainiak utzitako lurrak izaki, Argentinari zegozkiolakoan.

Hamarkada batez izan zen Argentinako armada Malvinetan. 1833ko urtarrilaren 2an, Ingalaterrak Argentinari jakinarazi zion irlen gaineko subiranotasuna berreskuratuko zuela, XVIII. mendean Espainiarekin hainbat liskar izan baitzituen uharteen kontrolaren inguruan. Ingalaterrako armadari aurre egin ezinda, soldaduak irletatik erretiratu zituen Argentinak.

Mende eta erdiz, etenik gabe izan zuen irlen kontrola Erresuma Batuak. 1982an, Argentinan diktadura militarra zegoen agintean, 30.000 lagun inguru desagerrarazi zituen berbera. Hark erabaki zuen herrialdearen hegoaldetik 700 kilometro ekialdera zegoen artxipelagoa militarki hartzea. Malvinetako gerraren berezitasunetako bat izan zen Argentinak gehienbat soldaduska egiten zeuden gazteak eraman zituela borrokara, baina Erresuma Batuak armada erabat profesionala zuen. 1982ko ekainean joan ziren irlatik Argentinako soldaduak, porrot eginda.

Hainbat urtez, Argentinako herritar orori irlan sartzea debekatu zion Erresuma Batuak; geroago, turista gisara sartzen utzi zien. Gerra amaitu eta 30 urtera, gatazka diplomatikoa piztu zen iazko otsailean bi herrialdeen artean. Argentinak Erresuma Batua salatu zuen, uharteak militarizatzen ari zelakoan. Hego Amerikako herrialdeak NBEko deskolonizazio batzordera eraman nahi du auzia, baina Malvinetako Gobernuak erantzun dio borondatez direla Erresuma Batuko herritarrak.


Odolaren Mintzoa taldearen zuzeneko grabaketa saioa ikusteko aukera ostegunean

Luken Arkarazok, Beñat eta Joanes Txueka anaiek eta Jokin Irastorzak osaturiko taldearen zuzeneko grabaketa saio bat ikusteko aukera duzue, ostegun honetan, maiatzaren 15ean, 18:45etatik aurrera Donostiako Elkar estudioetan (Portuetxe, 88 bis). Elkar argitaletxeak eta Hamaika Telebistak antolaturiko saioan, 50 lagunentzako lekua dago. Zuzeneko grabaketa saioa bertatik bertara ikusi eta entzutera joan nahi duenak, aurrez eman behar du izena, elkarestudioasesioak.com atarian.

Hamaika Telebistak grabatuko du osteguneko saioa eta telebista kate berean ikusi ahalko da emaitza, ekainaren 20an. Usurbilgo taldeaz gain, egunotan Elkarretik pasako dira, Izaki Gardenak, Ezinean, Sei Urte, eta KEä taldekoak. Grabaketa saio guztiok ere Hamaika Telebistak eskainiko ditu, maiatzaren 30etik ekainaren 27ra, ostiralero.


Txirrinduak udarako dira

Fernando Fernan Gomezen antzerkiaren izenburua aukeratu dut idatzi honetan, espaloietaz hausnarketa batzuk egiteko. Gaur egungo joera, bai hirietan, bai herrietan, da bizimo- du jasangarriagoa, alaiagoa egitea, kontuan izanda zenbait elementu erasotzaile ditugun bertan: kutsadurak, hotsak, aglomerazioak, ibilgailu handi eta txikiak, eta abar. Egoera honetan etxeko ataritik irtetzerakoan, espaloian lasai-lasai sartzen gara pentsatuz kaleko eremu hau oinezkoen espazio seguru bat dela.

Baina adi, zeren gertatzen ari da, espazio hau zenbait gurpildun tramankulu, bai elektriko bai mekanikoentzat, nahiago duten espazio bilakatu dela, oinezkoentzat eremu arriskutsu bihurtuz. Uda iritsi da, baita ikasleen oporrak ere. Momenturik egokiena gure agintariek egoera hau bideratu eta konpontzeko.

– Fco. Javier Elorza Mujika / Oinezko bat (Beasain)


Kontzertuaren Batzorde Mistoa hilabete baino lehen biltzeko akordioa

Carlos Ocaña Hazienda estatu-idazkariak eta Carlos Aguirre Eusko Jaurlaritzako Ekonomia sailburuak akordioa lortu dute bilera batean.

Eusko Jaurlaritzak eta Gobernu zentralak Kontzertu Ekonomikoaren Batzorde Mistoa hilabete baino lehen biltzea adostu dute gaur, datozen urteetarako defizitaren bidea aztertzeko, Radio Euskadik jakitera eman duenez.

Horrela adostu dute gaur Carlos Ocaña Hazienda estatu-idazkariak eta Carlos Aguirre Eusko Jaurlaritzako Ekonomia sailburuak bilera batean, Madrilen.

Ekonomia Saileko iturriek jakitera eman dutenez, Aguirre "pozik" atera da bileratik, "aurrekontuen egonkortasun eskeman diputazioak kokatzeko formula bat bilatzeko orduan aurrerapausoak eman dituztelako".

Gainera, euskal haziendak lasaitu nahi izan ditu estatu-idazkariak bilera horretan, iturri berdinek baieztatu dutenez. "Zorpetzeko orduan arazorik izango ez" dutela ziurtatu du Ocañak, "Kontzertuaren berezitasuna oinarri hartuta".

2011ko Estatuko Aurrekontu Orokorren egitasmoak EAEren berezitasuna aintzat hartu du azken xedapenean, Kontzertu Ekonomikoa oinarri hartuta.

Eusko Legebiltzarra

Gaur goizean, Kontzertuaren Batzorde Mistoaren premiazko bilera eskatu du Eusko Legebiltzarrak aho batez, Eusko Jaurlaritzak datozen urteetarako defizitaren bidea aurkezteko.


Barakaldon sute batean pertsona bat hil da, eta zazpi intoxikatu

Etxe batean piztu da sua; pertsona bat leihotik amilduta zendu da, garretatik ihesi.Etxea erortzeko arriskurik ez dagoela diote adituek

Larritasun handiko uneak izan ziren atzo goizaldean Barakaldon (Bizkaia). Sute bat izan zen, eta ondorioz pertsona bat hil zen, eta zazpi intoxikatu. Errotabarria kalean izan zen sutea, Lutxanan; garrak piztu ziren etxe bateko hirugarren solairuan —guztira bost ditu eraikinak—, eta pertsona bat hantxe bertan hil zen. Ikertzen ari dira oraindik zer gertatu zen, baina, Jaurlaritzako Segurtasun Sailak atzo aditzera eman zuenez, garretatik ihes egiteko ahalegin etsian, leihotik amildu zen, eta kolpearen ondorioz hil zen. Gizon bat zen, 34 urtekoa. Arnastutako keak intoxikatuta, inguruko hainbat erietxetara eraman behar izan zituzten zazpi bizilagun eta bi ertzain ere.

Izan ere, ke handia zabaldu zen suaren ondorioz. Horregatik, badaezpada ere, beste 30 auzo ere etxetik aterarazi zituzten suhiltzaileek eta ertzainek. Nolanahi ere, gehienek arratsalderako jasoa zuten itzultzeko baimena. Egun osoan eraikina erortzeko arriskurik ba ote zen aztertzen ibili ziren teknikariak, eta azterketen ostean lasaitasun mezua zabaldu zuten: arazorik gabe itzul zitezkeen.

Urak hondatutako etxeak

Lehen balorazioaren arabera, garrek soilik sua piztu zen etxea hondatu zuten, gainerakoetan ez da aparteko kalterik izan. Barakaldoko Udaleko iturriek esan dute, hala ere, erretako etxearen goiko aldean eta behekoan dauden etxebizitzetan oraindik ezingo dutela gaurik pasa; garrak amatatzeko erabilitako uraren ondorioz, urez bete dira horiek ere, eta hondatu egin dira.

Barakaldoko alkate Alfonso Garciak azaldu zuenez, ke ugaria izan zen bizilagunak etxetik ateratzeko zio nagusia; hura arnastuta intoxikazio gehiago ez izateko hartu zuten erabakia. 23 bizilagunek inguruko senitarteko eta adiskideen artean pasatu zuten gaua, eta zazpi laguni ostatua eman zieten Barakaldoko hoteletan. Udalak emandako datuen arabera, gehinen egoera lehengora itzuliko da aurki.


IUk udaletxera bueltatu nahi du

Gonzalo Montoya Serrano buru duen zerrenda aurkeztuko du udal hauteskundeetara.

Altsasuko Ezker Batuak “esperientzia eta gaztetasuna” uztartzen dituen zerrenda aurkeztuko du udal hauteskundetara. Gonzalo Montoya Serrano zerrenda buruak adierazi zuenez, “erronka interesgarria dugu aurrean, udaletxera bueltatzeko gogoz gaude”. Arturo Carreño Parras zinegotzi ohiak gaineratu zuenez, “20 urtez lanean udaletxean, bi zinegotzi izatera iritsi ginen. Orain ere lan ona egin nahi dugu”.

Montoyak gaztigatu zuenez, “Altsasun enplegua dinamizatu nahi dugu. Kalitatezko enplegua ekarriko duten enpresak bilatu eta hutsik dauden pabiloiak eta udal lurra eman. Altsasun langabezia % 13,5ekoa da”. Horretarako tresnak Sakanako Garapen Agentzia, Cederna-Garalur, Sakanako Enpresarien Elkartea, udala eta Nafarroako Gobernuarekin elkarlanean ariko lirateke. Enpresa txiki eta ertainak “ardatz” direla gaztigatu zuen.

Basoan “garbiketa handiagoa”, ontto garaian tasa bat kobratzeko eta jaso daitekeena mugatzeko proposamena egin du. Bestelakoak ere jaso ditu IU-k bere programan: udaltzaingoa egun osoko zerbitzua ematea eta gertukoa eta hezitzailea izan dadila; auto-karabanendako udal aparkalekua, gazteendako alokairuzko etxebizitzak sustatzea eta babes ofizialeko etxebizitza berriak egin; udalaren jabetza diren etxeak (Gurutze Gorriarena eta Sociedad Deportiva Alsasua) etxebizitza izateko konpondu eta egokitu larrialdi egoeretan erabiltzeko (etxegabetzeak); Atabo enpresa publikoaren eta Iortia kultur gunea ikuskatzea; Oinarrizko Gizarte Zerbitzuen kudeaketa, dependentzia, etxeko arreta zerbitzua eta beste gainbegiratzea; premia larria duten pertsonei larrialdi laguntzak ematea (argiteria, berogailua, jantziak ordaintzeko); erdigunean dagoen tokiren batean komuna publikoak jartzea; parte hartze aurrekontuetara urtero 50.000 euro bideratzea; trafikoaren ordenazioa eta zaintza handiagoa gaizki aparkatutakoei erreparatuz; txakur kakak direla eta ordenantza betetzea; udal garabia erabiltzea; Erkuden kaleko 3, 5, eta 7 zenbakietako barruko patioan udal aparkalekua egitea eta estalitako haurrendako jolas parkea.

Osasun kontseilua dinamizatu eta, horrela, osasun etxea indartzea nahi lukete. Aita Barandiaran adinduen etxeko plantilla handitzea eta lan baldintzak hobetzea eskatu dute Ezker Batukoek. Baita Josefina Arregi klinikak bere erreferentzialtasuna ez galtzeko lan eginen dutela ere. Hori guztia “altsasuarren ondoan egon nahi duen udal batekin, udala gertu sentiarazi nahi dugu”.

Jose Miguel Nuin parlamentaria aurkezpenean izan zen eta altsasuarrei Nafarroako Ezker Batuaren (NEB) “babes osoa” azaldu zien. Haiek “jendearen gehiengoarendako ezker soziala” direla gaineratu zuen. Nuinek gaztigatu zuenez, “maiatzaren 26an asko dago jokoan: aldaketa sozial eta pluralak segitzen duen edo inboluzio eskuindarra dagoen”. NEB-eko kideak adierazi zuenez, legegintzaldi honetan “gauza garrantzitsuak” egin dira. Eta datua eman zuen: “lau urtetan 500 milioitan handitu da aurrekontua. Horietatik 400 milioi hezkuntzara, osasunera eta gizarte eskubideetara bideratu dira”.

Hautagaitza

1. Gonzalo Montoya Serrano (afiliatua)

2. Arturo Carreño Parras (afiliatua)

3. Adriana Remigio Rodriguez (zalea)

4. Marta Barquilla Barroso (zalea)

5. Jose Pedro Palacios Baz (zalea)

6. Santiago Moreno Guisado (afiliatua)

7. Maria Asuncion Palomino Mateo (zalea)

8. Celsa Lopez Garcia (zalea)

9. Pedro Santano Cava (afiliatua)

10. Juan Manuel Malato Costa (afiliatua)

11. Juana Mari Gasco Claro (zalea)

12- Yolanda Pelaez (zalea)

13. Aurelio Lucas Andrade (afiliatua)


EHAKren ikuskatzaileak ikertzeko agindua eman du Estatuko fiskalak

IKERKETA. EHAKren izenean ikuskatzaile izan zirenek HB, EH edo Batasunarekin loturarik ote duten ikertuko dute orain EPEAK. Conde-Pumpidok baztertu egin du Eusko Legebiltzarra osatu aurretik legez kanporatzeko eskaerarik egitea PP, HASERRE. Fiskaltzak iragarri duen ikerketa itxurak egiteko saioa eta «adar jotzea» dela esan du PPk


Inauterietako asteartea Zubietan 2001ean

Zubietarren gosaria, joare soinuak, inauterietako asteartean Zubietan bildutakoen dantzak, mozorroak... Iturendar, zubietar eta aurtiztarren inauterietako astearteko hitzordu handia Zubietan izaten dute. Halaxe egin zuten 2001ean ere.


Atez-atekoa eta erraustegia hizpide

Hernanin eta Usurbilen bizi diren herritarrek haien esperientzia kontatu zuten.Lasarte-Oria Bizirik! taldeak antolatutako “Zaborrak: serio hitz dezagun” jardunaldietan hainbat hitzaldi eta ekimen egin dira egunotan. Asteartean Usurbil eta Hernanin bizi diren hainbat lasarteoriatarrek atez-ateko bilketaren inguruan mintzatu ziren Villa Mirentxun. Asteazkenean “Errausketa ala zabortegiak: gezurrezko dilema” hitzaldia eskaini zuten Kepa Olaiz eta Juanmi Galatas Errausketaren aurkako plataformen koordinakundeko kideek. Atzo herriko, berriz, herriko edukionzietatik bisita egin zuten, Nerea Sanchez hirigintzako batzorde bururaren azalpenekin.


Iran eta 5+1 taldeko herrialdeak, akordioa lortzetik 'gertu'

Izan ere, presaka joan dira Genevara John Kerry AEBko Estatu idazkaria eta 5+1 talde horretako atzerri ministro guztiak.

Genevan 5+1 taldeko herrialdeek Iranen programa nuklearrari buruz egiten ari diren negoziazioa akordioan amaitu daiteke gaur bertan, Efe albiste agentziak jakin ahal izan duenez.

Izan ere, presaka joan dira Genevara John Kerry AEBko Estatu idazkaria eta 5+1 talde horretako atzerri ministro guztiak.

Horrez gain, Europar Batasuneko eta Errusiako ordezkariek itxaropentsu hitz egin dute gaur goizean.

Guztiz aurkako jarrera berriz, Israelen. Benjamin Netanyahuk esan du Iranek “musutruk” lortu duela nahi zuen guztia.


AZTI-Tecnaliak Bizkaiko Golkoko antxoa genetikoki bereiztea lortu du; horrek iruzurra saihesten lagunduko duela adierazi dute


Elkargoko langileen lan baldintzen inguruko akordioa lortu dute

Ordainsarietan, hobari sozialetan eta elkarrizketa sozialean hitzarmena adostu zuten atzo Euskal Elkargoko agintarien eta LAB eta CFDT sindikatuen artean. CGT kontra da, eta ez du onartu sinatzea.

Euskal Elkargoko erabakitzaileekin protokolo bat adostu zuten atzo LAB eta CFDT sindikatuek, Elkargoko langileen ordainsari eta hobari sozialei buruz, baita elkarrizketa sozial iraunkor bati buruz ere. CGT sindikatuak ez du parte hartu protokoloaren adosteko azken lanetan, eta ez du sinatu. Protestan segitu du, uste baitu gehiago erdiets zitekeela eta zerbitzu batzuen pribatizatzeko arriskua badela. Hitza-ri ihardetsi nahi izan ez dion sindikatu bakarra da.

Hastapenean, denak mahai inguruan ziren. Elkargoko agintariak, CGT, CFDT eta LAB. Udako bakantzen bukaeran gauzak aldatu dira bat-batean. Iban Ibarburuk elkarrizketetan parte hartu du LABen ordezkari gisa: "2017ko bigarren seihilekoan lantaldeak plantan ezarri ziren langile guztien aldaketak prestatuz joateko: ordainsarien arautegia, lan denbora eta ekintza soziala. Hiru lantalde egin ziren hiru sindikatuetako kideekin bakoitzean. Horko aitzinamenduak onartzen ziren —edo ez— lantalde teknikoan". Maiatzean hasi ziren gaien lantzen. Laurent Roux, elkargoko sindikatuetan bigarren indar CFDTko ordezkaria da —CGT da lehena, LAB hirugarren—; segida esplikatu du: "Administrazioak nahi zuen biziki fite joan. Ekain hondarrean erran ziguten uztail erditsuko jada ondorioak beharko zirela atera, lerro nagusietan, langileen sarien eta gizarte profiletan. Ordainsariei buruz ongi aitzinatuak ginen, baina lan ordutegien antolakuntzan urrundik ere ez ginen helduak". Horretan, erabaki zuten Maider Behotegi Giza Baliabideen hautetsi ordezkariari eta Jean-Rene Etxegarai lehendakariari zuzenki mintzatzea. Roux: "Behotegi andereari idatzi genion uztail hastapenean, hari eta Etxegarai jaunari esplikatzeko ez ginela kontent ez eginmoldearekin, ez hartu bidearekin. Lasterregi zihoala gauza eta paretari kontra gindoazela".

Bakantzak izan ziren artean, eta irailean hiru sindikatu ordezkariek —CGT, LAB, CFDT— deliberatu zuten elkarrizketa sozialerako Lan Batzordean gai zerrenden kontra bozkatzea, gauzak beste gisa batez egitera behartzeko. Bi astera finkatua zen ondoko lan bilkura, baina arte horretan CGTk bidez aldatu zuen. Ibarburu: "Memento batean, ez geunden ados gutieneko kopuruetan —goratu dugu, elkargoak segitu gaitu—. CGTk utzi zion lantaldeetara eta talde teknikora jiteari iduri zitzaielako haien eskaerak ez zirela agintariengandik entzunak". Adibide bat eman du: "C kategoriako langileentzat —laguntzaile teknikoak, soldatarik apalenekoak, 1.300 euro hilean lortu genuen — 2.800 euroko ordainsaria —soldatari gehigarri; gordin, urte osorako—, eta haiek 4.000 euro arte igotzea galdetzen zuten. Kalkuluak egiten badira, mila langilez gora dituen elkargo batentzat 4.000 euroko ordainsariekin buxetaren emendatze erreala 12 milioi litzateke. Hautetsiek argiki erran ziguten hori ez zela posible". CGT mahaitik joana, solas teknikoetan segitu zutela dio Rouxek: "Guk bidea segitu dugu LABekin elkarlanean, elkarrizketak segituz administrazioarekin. Entzunak izan gara, zerbitzuburu berriak [Jean-Marie Martinok] ongi ulertu ditu gure galdeak".

Irakurri erreportaje osoa Iparraldeko Hitza-n.


Kalderero eta Santa Ageda bezperako entseguak

Ostiralean Kaldereroak aterako dira 18:30ean plazatik eta herritarrak eskean aterako dira kantari, igandean, Santa Ageda bezperan.

Asteartean, urtarrilaren 30ean, Mikelasagasti auditorian 18:30ean egingo da entsegua eta HH-ko hirugarren mailatik aurrerako umeek parte hartu ahal izango dute.

Bestalde, igandean, Santa Ageda bezperan, goizean eskean aterako dira anoetarrak baserriz baserri, ondoren, Sarasola sagardotegian bazkalduko dute eta Anoetako kaleetan kantatuz amaituko dute eguna. Entsegu bat egingo dute, ostegunean, otsailaren 1ean, 19:30ean liburutegi zaharrean. Herritar oro animatu nahi dute parte hartzera.


Itxiturak jarriko dira plazan, irailera arte

Udalak bandoa zabaldu du, jakinarazteko harri probarako guneari itxitura jarriko zaiola Ergobia plazan, abuztuaren amaierara arte.

Neurri hori hartuko da, «Danak Bat Ergobiko Kultur Elkartearen eskaerari erantzunez».

Kotxeak uzteko, Juangitenea

Ergobiako Plazari itxiturak jarrita, toki gutxiago izango da bertan, kotxeak aparkatu ahal izateko.

Hori horrela, Juangitenea plazan egokituko dira «behar besteko lekuak». Gogorarazi du «bere garaian horretarako aurreikusi» zela toki hori, «baina erabili ez den kokagunea» izan da orain arte.

Oinezkoentzako egokitzapena, martxan

Azkenik, Udalak gogorarazi du Ergobiako plaza «oinezkoentzako ere egiteko prozesuak martxan darraiela».

Hain zuzen, maiatza bukaeran jakinarazi zuen aurrena plazan lur pribatuak dituztenekin elkarrizketak egingo zituela, eta ondoren, bigarren fasean, bilera irekiak egingo direla auzotarrekin. Bilera horiek uda pasata egitea aurreikusten da, eta aholkularitza enpresa bat kontratatu da prozesua gidatzeko.


Zaintza- eta kontrol-plana jarri du martxan Osasun Sailak COVID-19ari aurre egiteko

COVID-19agaz bateragarriak diren sintomak dituzten pertsona denei PCR proba egingo zaiela jakinarazi du gaur Osasun Sailak. Hala aurreikusten du Nekane Murgak gaur goizean aurkeztutako konfinamenduaren arintze-faserako abian jarriko duten zaintza- eta kontrol-planak.

Osasun Sailak azaldu duenaren arabera, plan horren helburuak hurrengoak dira: COVID-19aren kasuak goiz detektatzeko sistema bat ezartzea; kasuen eta haien hurbileneko kontaktuen jarraipena egitea, ikuspuntu klinikotik eta epidemiologikotik; eta pandemiaren bilakaera monitorizatzea. "Hala egin nahi da, komunitatean eta gizarte- eta osasun-zentroetan eta erakunde itxietan transmisioa eta kasuen multzokatzeak murrizteko".

Sailburuak azaldu duenez, planak Lehen Mailako Arreta du ardatz, bereziki Erizaintzako taldea; izan ere, hura sendotu egingo da eta, horretarako, Lehen Mailako Arretan eta Osasun Publikoan gaitasunak dituzten familia eta komunitateko 34 erizain espezialista kontratatuko ditu Osakidetzak.

Aurreikuspenen arabera, erizaintzako 150 profesional inguruk izango dute zeregin horretarako behar den prestakuntza. Gainera, ospitaleetako prebentzio-medikuntzako zerbitzuen eta osasun-zentroetako lan-osasuneko unitateen lankidetza izango du, bai eta Osalanena ere, lan-eremuan gertatzen diren kasuetarako.

Plan horretan jarduteko aurreikusten den protokoloak honako hauek ekarriko ditu:

COVID-19agaz bateragarriak diren sintomak dituen edozein pertsonari eskatuko zaio berehala PCRa, eta etxeko isolamendua aginduko zaio, harik eta emaitza ezagutu arte. Baten batek sintomak baditu, dagokion osasun-zentrora deitu beharko du hitzordua hartzeko, eta etxean egon beharko du, harik eta PCR proba egin arte.

Emaitza positiboa bada, kasua eta hurbileneko kontaktuak aztertuko dituzte Lehen Mailako erizaintzako langileek.

Kasuak eta kontaktuak aztertzeko, GO.DATA aplikazioa erabiliko da; aplikazioa Osasunaren Mundu Erakundeak sustatu du.


Erronkak mahai gainean

Aho Bizarrik Gabe saioan, Jon Sarasuak ezkerraz eta eskuinaz, euskalgintzaz, bertsolaritzaz eta kooperatibez iritzi interesgarria azaldu du, Josu Azpillagaren galderei erantzunez.

Aho bizarrik gabe Jon Sarasua from Erlo Telebista on Vimeo.

Azpeitiko Kultur Mahaiak, Uztarria Komunikazio Taldeak, Erlo Telebistak eta Urola Kostako Hitzak elkarlanean antolatutako Aho Bizarrik Gabe solasaldi zikloaren zortzigarren saioa izan zen atzo Sanagustin kulturgunean. 80 lagun inguru azaldu ziren Josu Azpillagak Jon Sarasuari egindako elkarrizketa entzutera. Euskalgintzaz, euskal kulturaren norabideaz, kooperatibismoaz eta bertsolaritzaz aritu ziren, besteak beste, ordubete inguruko saioan.

Sarasuak iaz ateratako Hiztunpolisa liburua hartu zuen abiapuntu Azpillagak, eta hori idazteko arrazoiaz galdetuta "euskararen inguruan, urte askoan barruan gordetzen joandakoen pisua arintzeko" egin zuela adierazi zuen Sarasuak. "Eztabaidarako liburua" dela dio.

Izan ere, "gandututa" dago bere ustez euskararen etorkizunaren inguruko ikuspegia, "badakigu nondik gatozen, baina zeintzuk dira hurrengo pausoak?" galdetu zuen. Iraganean emandako pausoak azpimarratu zituen, euskara batua sortzea eta Ikastolak sortzea, besteak beste.

Bere ustez, ideologia modernoek ez dute aurkitu kultura garatzeko tresnarik, "herri txikioi dagokigu lan hori", zioen. Etxea (egitura politikoa) eta sua (euskal jarraidura kulturala) bereizten ditu Sarasuak. "Euskaldunok gehienetan etxerik gabe egon gara, eta hala ere, gure hizkuntza eta kultura transmititzen asmatu dugu, sua bizirik mantendu dugu", esan zuen. "Etxeari buruzko iritzi desberdinak izanda ere, sua elkarrekin zaindu behar dugu", gaineratu zuen. Euskararen hauspoa gizarte erakundeek astintzen dutela eta erakunde publikoek ere "indar handia" egiten dutela azaldu zuen.

"Ezkerra eskuina da"

Ezkerrarekin "azkenaldian kritiko samar" aritzeaz galdetu zion Azpillagak. "Ezkerraren gune sendoetan lan egitea egokitu zait, eta horietan zenbat eta gehiago sakondu, diskurtso batzuk agortzen joan zaizkit barruan", adierazi zuen Sarasuak. "Ez dakit ezkerraz hitz egin daitekeen gaur", izan ere, bere ustez "ezkerrak liberalismo sozialdemokratikoari kolore gorrixeagoa eman besterik ez dio egiten gaur egun, dimititu egin du Marxek aipatzen zuen azpiegitura hura eraikitzetik". Hemengo ezkerra desagertzera doa bere ustez, "hemengo ezkerra eskuina da", zioen.

Munduan barrena

Garabide proiektuan ari da gaur egun Sarasua, "euskararen herriak egin duen lana beste herriekin partekatzen". Herri indigenekin aritzen da gehienbat. Azpillagak zera galdetu zion, ea zer den haiei guretik atentzioa gehien ematen diena. "Ikastolen lana egiten zaie harrigarrien, duela 50 urte euskararen egoera zena izanda eta frankismo betean, gure gurasoen belaunaldiak horrelako proiektu bat martxan jartzea", nabarmendu zuen.

Alderantziz, herri indigenen kulturak bera zertan harritzen duen galdetuta, haiek "kultur-fluxu zabalagoa" dutela eta "transmititzen eta berritzen" jakin izan dutela nabarmendu zuen, "guretzat hizkuntza izan da ia dena, eta bidean gauza asko utzi dugu". Euskalgintzari "etorkizuneko aurreikuspena eta estrategia falta zaizkio", Sarasuaren ustez.

Kooperatibak eta autoeraketa

Debagoienako eragile eta enpresa sareaz ere aritu ziren Azpillaga eta Sarasua. Bailararen funtzionamendua lau ardatzetan mugitzen dela adierazi zuen: euskaltasuna, elkartasuna, iraunkortasuna eta, batez ere, autoeraketa. Azken hau da, bere ustez, mugimendu kooperatibistaren gako eta erronka garrantzitsuenetakoa. "Euskalgintza bezala, ordea, kooperatibismoa ere noraezean" dabilela nabarmendu zuen, "eta orain bakoitzak ahal duena egiten du". Horrek dakarren arriskua, bere ustez, "kooperatibismoak bere espiritua galdu eta teknokrazia barne demokraziari gailentzea" da. Enpresen "barne demokrazia" indartu beharraz aritu zen: "Nola da poisble estatuko presidentea aukeratu ahal izatea, eta ez geure enpresakoa? ".

Bertsotan, tarteka

Hamalau urte dira Sarasuak bertsotan aritzeari utzi ziola, eta orain, bertsolaritzaren martxaz galdetuta, entzuleen artean zituen Imanol Lazkano, Jose Luis Gorrotxategi eta Laxaro Azkune, nahiz Erniarraitz bertso eskolako hainbat ikasleri keinu eginez, "entzutea eta isiltzea" dagokiola iritzi zion umore puntuarekin: "Bestela, aurpegiratuko didate ea zer egiten nuen neuk bertsotan nenbilenean".

Hariari eutsiz, oro har, "osasuntsu" ikusten du bertsolaritza. "Etorkizuneko ikuspegia izan du, eta hasieran ametsak ziren horiek betetzen ari dira: dokumentazio zentroa, ikerketak, bertsoa telebistan txertatzea edo bertso eskolak sortzea, esaterako". Belaunaldi berrietan bertsolaritzak izango duen lekua "gure antolakuntza eta energiaren araberakoa" izango dela zioen, "hori ez digu independentziak emango", baieztatu zuen.

Bertsoak tentatzen du, oraindik, Sarasua, baina ez plazak. Duela urte batzuk baino "erdoilduago" sentitzen du bere burua bertsotarako; urtean behin, ordea, "erdi sekretuan saio bat" egiten duela aitortu zuen.


Ehunka ikusle eta parte hartzaile egon dira koadrilen Karroza Desfilean

Karrozen desfilea egin zen asteartean Amurrioko Jaietan, herriko jai koadrilen eskutik. Ehunka herritar bertaratu ziren desfilea ikustera.


Kolpe asko, baina adarkaturik ez

Azkar eta banatuta egin dute ibilbidea Cebada Gagoko zezenek. Ez dute inor adarkatu, eta korrikalariek lasterketa politak egiteko aukera izan dute. Jende gutxiago egon da

Iruñeko kaleetan izua sortu ohi dute Cebada Gagoko zezenek (Cadiz, Espainia), eta atzo ere entzierro beldurgarria egin zuten. Oso azkar egin zuten ibilbidea, banatuta, eta eroriko asko eragin zituzten; baina adarkaturik ez. Korrikalariek lasterketa politak egiteko aukera izan zuten. Lau lasterkari eraman zituzten Nafarroako Ospitale Gunera, traumatismo eta kontusioengatik.

Sanferminetako hirugarren entzierroa izan zen atzokoa, eta, aurreko egunetan ez bezala, zorua lehor zegoen. Hori dela eta, zezenek bi minutu eta 33 segundoan amaitu zuten ibilbidea. Jende gutxien egon zen entzierroa ere izan zen, eta lasterkariek zezenen aurrean korrika egin ahal izan zuten. Hala ere, animalien abiadura zela eta, horietako asko erori egin ziren.

Suziriak entzierroari hasiera eman bezain laster irten ziren zezenak ukuilutik, joaldunek gidatuta. Aurreko egunekin alderatuta, askoz jende gutxiago zegoen Santo Domingoko aldapan, eta korrikalariak ez ziren animaliengana gehiegi gerturatzen. Udaletxe plazara iristerakoan, samalda banatuta zegoen, abiaduraren eraginez: lau zezen aurrerago zihoazen, joaldunekin, eta beste bi atzerago.

Mercaderes kalean, bi zezenek irrist egin zuten, eta taldea guztiz banatuta geratu zen. Ondoren, Estafeta kalera heldu baino lehen, joaldun batek bi korrikalari jo zituen, eta horietako bat lurrean geratu zen, konorterik gabe. Estafeta kalean, animaliek eta korrikalariek irudi ederrak utzi zituzten. Zezen beltz bat bakarrik zihoan, lauhazka, eta hiru korrikalarik haren aurrean egin zuten kalearen tarte handi bat; horietako bat adar bakoitzaren aurrean, eta bestea bi adarren artean. Joaldunek beste hiru zezenekin batera igaro zuten kalea, baina ez zituzten asko estaltzen, eta lasterkariek adarretatik gertu jartzeko aukera izan zuten.

Telefonicako bihurgunera iritsi baino lehen, hainbat korrikalari lurrera erori ziren, eta pilaketa txiki bat sortu zen. Orduan, bi zezen erori, eta geldirik geratu ziren; entzierroko unerik arriskutsuena izan zen. Hala ere, korrikalari batzuek modu egokian jokatzen jakin zuten: zezenak plazarantz bideratu zituzten, eta animaliek arazorik gabe igaro zuten kailejoia. Azkenean, bi minutu eta 33 segundoren ostean, sei zezenak ukuiluetan zeuden.

Gurutze Gorriak 71 lagun artatu zituen, baina horietako lau baino ez zituzten eraman ospitalera. Gaur, berriz, Fuente Ymbro ganadutegiko zezenen txanda da.


Ander Elorza (Fly Shit): "Hardcorea probatzera animatu nahi zaituztegu"

Zarauzko Managaitz-ek, Bergarako Fly Shit-ek eta Oñatiko Lokuria taldea kontzertua eskainiko dute gaur kartzela zaharrean (22:00), Egubakoitzak berreskuratzen ekimenaren barruan. Lokuria taldeak Andoaingo %30 taldea ordezkatuko du, kide baten "arazo pertsonalak" direla-eta ez dutelako joko.

Fly Shit talde beteranoko Ander Elorzarekin egon da GOIENA, gaurko kontzertuaz eta hardcoreak bizi duen egoeraz berbetan. Izan ere, Komenio kaleko Pol-Pol taberna zaharrean 1996an lehen kontzertua eman zutenetik gauzak asko aldatu diren arren, hardcoreari leial jarraitzen dute Fly Shit bergararrek.

Gogotsu zaudete gaurko festarako? Nola eragin dizue %30 taldearen azken orduko bajak?

Oso gogotsu gaude. Managaitz taldearekin batera atera dugun azken diskoa, Gaztaroko erokeria bat baino gehiago izena duena, aurkeztuko dugu gaur zuzenean. Agertokia talde lagunekin partekatzea beti da ederra. Managaitzekin batera, Andoaingo %30 taldea izan behar zen jaialdia borobildu behar zuena, baina azken orduan abisatu digute ezingo dutela egubakoitzean [gaur] jo. Sekulako pena hartu dugu guk, baina esan digute eurak ere pena itzelarekin daudela. Ezin dugu ahaztu %30 gure hasieretako erreferenteetako bat zela eta oso gutxitan jotzen dutela. %30 barik ere kartel polita osatu dugu, eta guretzat, etxean jotzea beti da berezia. Ikusteke dagoena da jendea gutaz aspertu den edo ez... [Barreak].

Zuzeneko diskoaz eta DVDaz gain, bosgarren diskoa da gaur aurkeztuko duzuena. Nolakoa da?

Managaitz taldeak sei abesti sartu ditu disko konpartitu honetan. Gureak lau abesti dira, zarauztarrenak baino luzeagoak direlako. Iaz kaleratu genuen, eta hardcorea aurkituko du disko hau entzuten duenak.

Hardcoreak indar berezia izan zuen Andoainen 1990eko hamarkadan eta zuengatik, hein batean, Bergarara ere zabaldu zen estilo hori. Ze egoera bizi du hardcoreak egun?

Gutaz aparte ez dut uste Bergaran hardcorea egiten duen talderik dagoenik gaur egun. Herriko belaunaldi berriak beste erreferente eta estilo batzuei begira daude. Gure kontzertuetan nahikoa argi ikus daiteke hori; azken emanaldietara gaztetxoago batzuk agertu badira ere, gure kontzertuetako publikoa 30 urtetik gorakoa da, gehienbat.

Belaunaldi berrietan badago hardcorearen jarraitzailerik?

Ez. Bergaran arrakasta duten taldeek punk-oi! musika egiten dute bereziki eta arrakasta dute ez Bergaran bakarrik, Euskal Herri osoan baizik. Pozgarria da.

Zergatik joan beharko litzateke musika-zalea kartzela zaharrera?

Hardcorearen festa ederra biziko dugulako eta Euskal Herrian ez daudelako hardcorea egiten duten talde asko. Gazte batzuentzat esperientzia berria izan daiteke; hardcorea probatzera animatu nahi zaituztegu.


Indarkeria matxistagatik jarritako salaketen % 19 erretiratzen dituzte

Euskadiko Auzitegi Nagusiak 2010eko memoria aurkeztu du gaur Bilbon. Juan Luis Ibarra presidentearekin batera, Bizkaiko eta Gipuzkoako Auzitegietako presidenteak ere izan dira.

Euskal Autonomia Erkidegoan emakumeen aurkako indarkeriagatik aurkeztutako salaketen % 19 erretiratu egin zituzten, Estatuko batazbestekoa baino zortzi puntu gehiago.

Euskadiko Auzitegi Nagusiak 2010eko memoria aurkeztu du gaur Bilbon. Juan Luis Ibarra presidentearekin batera, Bizkaiko eta Gipuzkoako Auzitegietako presidenteak ere izan dira, Angel Gil eta Iñaki Subijana, hurrenez hurren.

Memoriari dagokionez, auzitara eramandako gaien kopuruak behera egin zuen iaz, eta konpondutako auzien kopuruak, berriz, gora egin du. Gauzak horrela, EAE Estatuko erkidegoen zerrendan lehen postuan ageri da konpondutako auziei dagokionez.

Ibarraren hitzetan, datu horiek epaileen lanari esker lortu dira, "lana gogotik" egin dutelako.

Azkenik, Euskal Autonomia Erkidegoko epaileek egun duten bizkartzain zerbitzu berdinarekin jarraituko dutela jakinarazi du Ibarrak


Iaz hainbat korrikalari edo gehiago espero genuen aurten

Ekainaren 20an zen jokatzekoa Zaldibiako Mendi Lasterketa. Aurtengoa ezingo da egin.Ezingo da, ez. Beste lasterketa guztien norabidea zein izan den ikusita, Zaldibiakoa jokatzea ere ezinezko ikusi genuen. Korrikalarien segurtasuna bermatzea zaila da, eta ikusleena oraindik zailagoa. Iazko proban guztia alde eduki genuen: jendea, eguraldia, herria… Eta ikusita zer nolako arrakasta izan zuen, aurtengorako lasterkariak iaz bezainbeste edo gehiago etorriko ziren esperantza genuen. Baina segurtasuna ezin zenez bermatu, datorren urterako uztea pentsatu genuen. Iaz hobetu beharreko gauzak utzi genituen, eta haiek hobetuta, indar gehiagoz eta gogotsu itzuliko gara.Beste datarik erabili duzue esku artean, 2020an egiteko?Ez. Martxoaren hasieraz geroztik lasterketak atzeratzen ari dira alde guztietan. Kakotx artean esanda, borroka txiki bat badago datekin, bakoitzak noiz jarri bere lasterketa. Gure partetik, besteenganako errespetu falta bat iruditzen zitzaigun aldatzea. Gurea ezin izan da egin, eta atzeratuz gero, beste baten tartean sartzea ez zen bidezkoa. Baldin eta egoera berriak utziko balu, ikusle edo partaide bezala geuk gozatuko ditugu beste lasterketak. Eta, noski, ideia berriak hartu ere bai, datorren urterako zer edo zer ahaltsuagoa egiteko.Ezeztatzeko arrazoi nagusia segurtasuna aipatu duzu. Antolakuntza aldetik, kirolarien prestakuntza mailagatik, jende pilaketagatik ere bada kezkarik?Kezka nagusia, guztien gainetik, korrikalarien eta herritarren segurtasuna da. Lasterketa aurrera eraman ahal izateko ezinbestekoa da, korrikalariez aparte, herri guztia. Zaldibia herri txikia da, eta bi ibilbideko lasterketa antolatzen herria bolkatu egiten da. Herritarrekiko segurtasuna bermatu nahi genuen, batik bat. Egoera zailotan, herritarrak bezalaxe behar ditugu laguntzaileak ere, eta ez dago momentua kriskitinak jotzeko eta laguntza eske atea joka joateko. Segurtasun falta dela eta, ez dezagun gauza gehiago zorabiatu.Bigarren ekitaldia zukeen Zaldibiako lasterketak. Iazko esperientziarekin, bere horretan mantentzeko asmoa zenuten?Bai. Zaldibiak Aralarrekiko daukan gertutasuna edukita, garbi daukagu lasterketak horrantz bideratuta joan behar direla. Iaz, korrikalariengandik jaso genuen feedbacka edo erantzuna ikusita, izugarria izan zen esker ona, mezu dezente jaso genituen hurrengo egunetan. Jendeari gustatu zitzaion. Bi lasterketak mantenduko ditugu. Ibilbideetan aldaketatxoren bat edo beste egitea jarriko dugu mahai gainean, baina handirik ez.Euskal Herriko mendi lasterketen rankingerako puntuagarri izatea lortu zenuten. Zer suposatzen zuen horrek?Azkenean, guretzat eta lasterkarientzat beste proba puntuagarri bat izango zen. Daukan ibilbide ikusgarriarekin lotuta dator, eta handik eta hemendik jendearengandik jasotako erantzunarekin. Rankingean sartzeko aukeraz hotsak entzun genituen, eta aprobetxatzea pentsatu genuen. Lasterkarientzat puntuagarria izateak, sonatuagoa izatea suposatuko luke. Zaldibiaren izena beste ranking batean azalduta, jende gehiagorengana iristen da. Iaz AEBetatik etorri zen bat, kanpotik ere bai gehiago; txiripaz iritsiko ziren, seguruenik, baina ranking horretan sartuta, beste korrikalari batzuenganaino agian iritsiko ginen. Horrek beste gehigarri bat ematen dio Zaldibiako lasterketari.Datorren urterako zerrenda horretan jarraituko ote du?Ezin da jakin oraindik zer izango den 2021ean. Aurtengo ediziorako egin genituen kontaktuekin jarraituko dugu lanean. Guk saiakera berezia egingo dugu berriro rankingean egoteko.Korrikalariok, gainontzean, nolako itxialdia sufritu duzue? Entrenatu ahal izan duzue?Beste modu batera hartu beharra dago, etxe barruko entrenamenduak eginda. Ni neroni ez naiz korrikalari izendapenekoa sentitzen, zaletasun bezala daukagulako. Inguruan badaukagu korrika asko ibiltzen den jendea, eta mundu guztia bezalaxe, etxe barruan daukanari helduta moldatu dira: eliptikoan edo zintan korrika, bizikletaren gainean… Eta horri eutsi behar.Jare egin ondoren, berriz poliki hastea hobeto izango da, ala?Ahal izan duen bezain pronto, mendira joan da jendea! Zaldibia oso zabala da lurrez, mendi asko dauka, eta alde horretatik zortea eduki dugu. Ni ez naiz askorik joan, baina jende ugari dabil orain. Juergarik egin ezin den honetan, oraindik gehiago.Denboraldi orokorra, bestela, bukatutzat daukazue?Bai. Orain futbola hasi da, eta esperantza dugu korrikalarientzat ere tartetxo bat uztea. Lasterketa bat edo beste antolatuko balitz, jendeak erantzungo luke, hori ziur. Lasterketa batzuk badaude bertan behera gelditu ez direnak, eta haien zain egon behar. Korrikalarien artean bi metroko distantzia ez dago mantentzerik, eta horri begira ezin du joan gainera lasterketan. Beraz, arauak aldatzen baldin badira, orduan izango du erantzunik handiena. Lehenengo lasterketa bete-betea izango da.Goierriko Hitza


Jalguneren jaialdi zirraragarria

Hogeigarren urteurrenaren ospakizun ekitaldien barruan hainbat ekintza burutzen ari da Jalgune elkartea. Horien artean kokatzen da larunbatean egin duten jaialdi erraldoia.

Denetariko ekintzak ekintzak burutu dituzte Manuel Lekuona kultur-etxean ordu eta erdi iraun duen ikuskizun alai eta koloretsuan: dantza, magia, antzerkia... Besteak beste, bidailagun izan dituzte Semblante Andaluzeko kideak, Sorgin Dantzako dantzariak, joaldunak, donostiako batukada... Finean, festa handi bat burutu dute Jalguneko gazte eta zaintzaileek.

20 urte 11 bertute ekimenaren barruan kokatzen den ekintza honek, ametsak bertute bihurtzea posible dela irakatsi digu guztioi. Lasarte-Oriako herritar eta elkarteen bertuteak batuta, urritasuna duten gazteen aisialdi beharrak asetzea posible dela ikusi ahal izan dugu ilunabarreko jaialdi zirraragarrian.

Abenduaren 3ko bazkaria

Bestalde, ospakizunak ez dira jaialdiarekin amaitu, abenduaren 3an bazkaria egingo dute Goiegi jatetxean Jalgunekoak, gazteak, begiraleak, familiak eta urte guztitan beti laguntzeko prest egon diren lagunek.


Espainiako erregeak Iberdrolaren dorrearen inauguraziora etortzeagatik zer kostu izan duen galdetu du Bilboko Bilduk


Independentzia Afrikan

Tuareg independentistek Kidal hiria hartu berri duten honetan, Afrikako marra kolonialak handik eta hemendik etengabe higatzen ari direla ageri da. Basamortuaren gainean erregelaz marraztu zituztenek behin ere ez dute balio izan Azawaden goiti-beheti zebiltzan tuaregentzat. Etxean dagoenari alferrik ezarriko zaizkio aduanak eta muga-lerroak hareatzan.

Azawad Askatzeko Mugimendu Nazionaleko (MNLA) independentista laikoek ez dute ezkutatu Ansar Dineko islamistekin batera dihardutela Bamakoren aurka. Eta mendebaldea larritu egin da. Mahaian kolpea jotzeak hori dakar, nahi duzun fitxa baino zerbait gehiago mugi daitekeela. Zorionez, politika ez da beti erabakitzen Washingtongo sotoetan, CIA eta ezker muturreko konspirazioen zaleak ideia horretara bildu arren. Bengazin lagundutako matxinoek mendebaldearen adiskide izandako diktadorea kanporatzeaz gain, joko-mahaia goitik behera astindu du basamortuaren bi aldeetan, Sahelen, Magreben eta Saharan bertan.

Gaddafiren sarraskien, tortura gelen eta biktimen berri luzaz izan genuen. Sirten matxinoek egindako ankerkeriez askorik ez, baina artean gerra amaitzear zegoen, eta izan zen hango txikizioa dokumentatu zuenik. Joan da denbora, itzali da fokua Libian, Siria eta Iranera eta orain Malira iritsi da. Tarteka, tantaka, informazio lausotuak datoz, beltzen aurkako zapalkuntzaz, xariaren gehiegikeriez edo Nafusa mendietako amazighen protestez berriz ere baztertu dituztelako. Egunotan, Libia hego-ekialdeko basamortuan dozenaka hildako izan direla ere, ez da ia oihartzunik iritsi. Tubu afrikar herri beltzeko matxinoek ukazioa aurkitu dute berriz ere, amazighen antzera. Gaddafik naziotasuna kendu zien, Txadekoak zirela argudiatuta, eta tubu herrixkak eraisten hasi zen 2009an. Sasiezkerreko panarabismotik islamismo arabiarrera igaro dira. «Tubu frontea berriz aktibatu dugu (Gaddafi erorita desegin zuten frontea), tubuak garbiketa etnikotik babesteko, eta, beharrezko bada, nazioarteko interbentzioa eskatuko dugu, eta Hego Sudan bezalako estatu bat», adierazi zuen ostegunean Abdelmajid Issa Mansour tubu buruzagiak. Txad, Niger eta Libia artean sakabanatuta dago tubu herria, eta Nilo-Saharako familiako hizkuntza daukate, arabierarekin inongo ahaidetasunik gabea. Zwiya arabiar tribuari egotzi diote sarraskia.

Deskolonizazioa ia amaituta, egun dauden estatuetatik bereizita sortuko dira balizko estatu berriak. Hala izan da Hego Sudango kasuan, hala izango da Europan ezagutzen ditugun prozesuetan, Eskoziatik Euskal Herrira, edo Faroeetatik Kataluniara, eta baita Afrikan ere. Etxea etxetik hobeto gobernatzen den ustea aski zabaldua da. Barotseland irakurri dut egunotan, eta AEBetako film bateko errepublika imajinarioa zela pentsa zitekeen, edo horiek islatzen duten gizarte ezjakineko zati zela lerrook idazten dituena. Baina egon badago, Afrika hegoaldean, Zambiako hego-mendebaldean. Britainiarren aginte garaian protektoratua izan zen, eta Zambiako zati bihurtu zen 1964an. Baina bertako lozi herria haserre dago Lusakako agintariekin, eta asteon Clement Sinyinda Barotselandeko lehen ministroa honela mintzatu da: «1964ko hitzarmenak ez ditu bete Zambiak. Guk, Barotselandeko herriak, Barotseland bere autodeterminazioa eta etorkizuna bilatzeko askea dela aldarrikatzen dugu. Zambiako gobernuarekin bereizte baketsua lortu nahi dugu». Zambiaren ezetza berehalakoa izan da, eta Sinyinda atxilotu egin zutela zabaldu zen hasieran; gerora, gobernuak ukatu egin du hori. Eztabaida berehala piztu da: Ipar Rodesia eta Barotseland batzetik sortu bazen Zambia, bereizteko eskubidea ere izan lezake bietako batek. Baina aurkakoek diote lozi herriko biztanleek soilik nahi dutela independentzia, eta badirela Barotselanden Zambiaren baitan bizi nahi duten bertako herriak ere. Quebecen antzeko zerbait gertatu zen: iparraldeko eremu zabaleko cree eta inuit herriek diotenez, ez dute onartzen muga berririk ezartzerik Kanadako beste probintzia bateko herrikideekiko. Eta eztabaidak luze jotzen du. Ipar Amerikatik Afrika Beltzera.


Tolosara doan autobusa Larraulera igotzea eskatu dute

Larraul, Asteasu, Zizurkil, Villabona, Aduna lineako autobusa Amasara igotzea eskatu dio Amasa-Villabonako Udalak Aldundiari.

Larraulgo Udalak Tolosara joaten den TO07 autobus linea Larraulera igotzea eskatu dio Gipuzkoako Foru Aldundiari. Eskatutakoa onartuz gero, honakoa litzateke ordutegia: 07:15etan eta 08:25etan autobusa Larrauletik Asteasura jaitsi eta ondoren Tolosara. Itzuleran Tolosatik 14:20etan, 15:30ean eta 16:30ean irteten diren autobusak Larraulera igotzea eskatzen da.

Asteasutik Tolosara doan autobus erabiltzaileetako bat da Joxean Korta larrauldarra. "Iktusa sufritu nuen, eta ondorioz ezin dut autoa gidatu. Tolosara nahiz Villabonara joan behar izaten dut medikuarengana. Autobusa Larraulera etortzen ez denez, Asteasura jaitsiko nauen norbait topatu behar izaten dut".

Herriko gazteek ere arazo bera pairatzen dute. Zenbaitek Tolosara joan behar izaten dute egunero edo ia egunero. Ane Mujikaren kasua da horietako bat. "Atletismora joan behar dugunok elkartu eta gurasoren batekin autoan joateko moldatu behar izaten dugu".

Egun, T008 linea da Larraulera iristen den bakarra, eta ordu erdi lehenago deitu behar zaio. Ordutegi murritza du, eta urrutien uzten duen geltokia Villabonakoa da. Ondorioz, bi autobus bidai ordaindu behar dituzte Tolosara joateko.

Erantzunaren zain

Larraulgo zinegotzia den Ander Leonek adierazi duenez, "garraio publikoa da erakundeetatik bultzatu behar dena". Horregatik, Tolosaldea Garatzen garapen agentziatik Aldundiari eginiko eskaerarekin ere bat egin dute. Bilera noiz egin jakiteko zain daude.

Autobusa Amasara

Amasa-Villabonako Udalak, bestalde, T008 linea Amasara igotzea eskatu dio Gipuzkoako Foru Aldundiari. Larraul, Asteasu, Zizurkil, Villabona eta Aduna herrietatik igarotzen da linea horretako autobusa, eta amasarrek herrira igotzeko bestelako moduak topatu behar izaten dituzte.


Helduendako Heziketa Iraunkorrean izena emateko aukera

Urrian hasiko dituzte Helduendako Heziketa Iraunkorreko eskolak Antzuolan. Eskola horietan izena emateko aukera eta eskola horien gainean informazio gehiago jasotzeko aukera duzue, egunero, Olaran etxean. Hantxe egoten da, 15:00etatik 17:00etara, irakasle bat. Irail amaierara arte dago izena emateko epea zabalik.


Uda soinuei adio

I

Sarri zaratak soinuarekin

nahikoa alde ez al du?

diferentzia nabarmena da,

gutxi batzurentzat salbu.

Iraila hasten zaigun sasoian

ta udak indarra galdu…

soinuak berez urritzen dira

eta zaratak ugaldu.

II

Industrialde asko egin da

gunetikan aterata.

Irailarekin lanera doaz

auto pilak ilaraka.

Txirrindan gutxi abiatzen da

urruntasuna dela-ta,

orain autoek sortu ohi dute

enpresek hainbat zarata.

III

Eta zarataz ari garenez

goazen autotik motora:

motozalea igo daiteke

zarataren Olinpora.

Sikoanalistei galderatxo bat

azaleratuz gustora…

Azeleratze zaratarekin

nor sentitzen den asko da?

IV

Suhiltzaile ta anbulantzien

sirena hotsek ze gudu!

Zabor-biltzaile, belar-moztaile,

herri-lan asko ditugu.

Baina kexatu ote gintezkeen

ez nago oso seguru

aurretik “herri” daramanean

hobeto onartzen dugu.

V

Gure auzoko bizi(laguna?)

zergatik ez dugu hartzen:

egun eta gau, dinbi ta danba

etxe-hormak mailukatzen.

Gozatzen al du, iltze, puntapax

edo bro(n)ka-punttak sartzen?

Horren zioaz sikoanalistei

galdetzen ez naiz ausartzen.

VI

Egunotako sentimendua

bota dut halabeharrez

baina zaratak ez nauka zertan

jarri bekoki haserrez.

Bizi-seinale ere badela

uler bainezake errez:

Hil-kutxan ez da zaratarikan,

haurra sortzen da nigarrez.

Doinua: Andre txarraren bentajak.


Euriborra, goraka pixkanaka

Gaur %1,259an bukatu du eta maiatzaren 1etik %0,2 hazi da. Iazko irailetik ez zen hainbestera heldu. Dena dela, duela urtebete baino beherago dago oraindik.

Euriborra jaitsi eta jaitsi joan da azkeneko hilabeteetan -minimoa aurreko hilaren bukaeran izan zuen-, baina azkeneko asteetan pixka bat goraka doa. Hala, gaur %1,259an bukatu du eta, eguneko datuak kontuan hartuta, 2009ko irailetik ez zen hainbestera heldu.

Maiatzeko orain arteko batez bestekoa %1,24koa da, azkeneko zazpi hilabeteetan baino handiagoa. Hilaren lehen egunetik %0,2 hazi da. Iaz maiatzaren bukaeran %1,644an zegoen.

Hipoteka gehienak kalkulatzeko erreferentziatzat erabiltzen da Euribor indizea, eta 1999an jarri zuten martxan. Bankuek elkarri dirua uzteko erabiltzen duten interesa islatzen du.


I. nesken futbol txapelketa egingo da Ondarroan

Ondarroako Aurrera Kirol Elkarteak Kadete mailako nesken futbol txapelketa antolatu du zapatu [ekainak 9] goizerako, Lea-Artibai eskualdean eta, bereziki, Ondarroan, nesken futbola sustatzeko asmoagaz.

Partiduak Zaldupen jokatuko dira 10:00etatik 14:00etara, eta bertan sei taldek parte hartuko dute, bi multzotan banatuta. A multzoan Aurrerarekin batera Zarautz eta Leioako ariko dira. B multzoan, berriz, Eibar, Amaikak Bat eta Zumaiako. Aurrerak jakitera eman duenez, Lekeitio F.T.ko hiru jokalarik ere Aurrerako neskekin parte hartuko dute txapelketan, “eskualdeko nesken futbola sustatzeko bi taldeek daukaten helburuari jarraituz”.

Aurrerako neska kadeteen taldea. Argazkia: Aurrera

20 minutuko partiduak jokatuko dituzte, eta multzo bakoitzeko lehen bi sailkatuek finalerdiak jokatuko dituzte eta hirugarren geratzen direnek bosgarren eta seigarren postuak. “Aurrerak herritar guztiak gonbidatu nahi ditu herriko neska futbolariak babestera zapatuan”.

Emakumeen lana goraipatzeko. Zuzendaritza batzordeak txapelketari I. Neskatila Txapelketa izena jartzea erabaki du, “Ondarroako herriak beti izan duelako itsasoarekiko lotura estua, eta bertako familia gehienak itsasotik bizi izan direlako”.

Testuinguru horretan, eta gehienetan gizonen lana bakarrik nabarmentzen dela iritzita, hain garrantzitsua izan den emakumeen lana ere goraipatu nahi izan dute batzordekideek. “Emakume askok, familiak aurrera ateratzeko, umeak zaindu eta hezi egiten zituzten eta dituzte senarrak arrantzan ari diren bitartean. Aldi berean, itsasontziek portura jotzen zutenean arrain bodegetan sailkatzeaz arduratzen ziren eta dira oraindik ere”. Guzti horregatik, Aurrera Kirol Elkarteak txapelketa antolatu nahi izan du herrian emakumeek egindako lan azpimarratzeko, eta bidez batez, nesken futbolari ere bultzada emateko.

[EGITARAUA]


Ernadi Rock besta antolatu du Malerrekako Gazte Asanbladak azaroaren 5erako

Aisiladirako alternatiba eskaini nahi zaie gazteei eta horrekin batera, indibidualismoari aurre egin

«Gazteak gero eta indibidualistagoak garelako eta aisialdirako alternatibarik ez dugula ikusita» Ernadi Rock besta antolatu du Malerrekako Gazte Asanbladak azaroaren 5erako. Hasiera batean asmoa kontzertuak bakarrik egitea bazen ere, azkenean egun osoan antolatu dira ekitaldiak.

• 10:00etan argi soinuak.

• 11:00etan kamiseta sormen tailerra eta haurrendako jokoak. Haurren jolas arruntez aparte, aurpegia margotzeko eta kamisetak egiteko tailerrak izanen dira. Haur bakoitzak bere kamiseta eramanez gero, gazteek marrazkiak paratuko dizkiete.

• 17:30ean kafea eta kopa dohainik.

• 17:00etan gazte olinpiadak. Herrika edo kuadrillaka taldeak egin eta karrikaz karrika hainbat joko eginen dira, trikitilari, panderojole eta bertsolariekin.

• 19:00etan triki-bertso poteoa.

• 21:00etan afaria doan Santa Luzia plazan.

• 22:00etan kontzertuak dohainik Santa Luzia plazan: Saguxar, Soñadores natos, Barniz por la nariz, Marianitoz blai eta Des-kontrol taldeekin.


Antton Telleria / Maite Artola

Uhinen bidez entzuten ditugu goizero-goizero Antton Telleria eta Maite Artola. Etxe berean baina frekuentzia desberdinean aritzen dira mikrofonoaren bestaldetik hizketan. Batak ‘Dida’ esnatuko zaitu eta bestea informatuta izango gaituen faktoria da.

Antton Telleria Lopetegi (Tolosa, 1993) eta Maite Artola Sarobe (Ibarra, 1972) irrati esatariak dira Argi/Itzalak saioko bosgarren protagonistak. Ikusi hemen:

ERREPORTAJEA

BIDEOA:

ELKARRIZKETA

ETA KUTTUNAK

Laguntzaileak:Mikel altzariak eta Deportiva Kirol Elkartea


«Xiba» Euskal Joku Topaketan parte hartu du Zugarramurdiko taldeak

Sei neska eta sei mutil aritu ziren herri kirol ezberdinetan

“XIBA” Euskal Herrien arteko II Euskal-joko topaketetan parte hartu du Zugarramurdiko talde batek. Berez Nafarroako erdi-finaletan tokatzen bazitzaion ere, hurbiltasunagatik Iparraldekoan jokatu dute. Maiatzaren 7an Sarako plazan egin ziren frogak eta denetara hamabi herrik parte hartu zuten. Talde bakoitzak 12 jokalari zituen (6 neska eta 6 mutil) eta jokoak hauek izan ziren: harri jasotzea – ingudea – lasto altxatzea – dantza – toka – xiba – zerra – soka-tira – jende zama – txingak – zaku erematea. Gure herriko jokalariek trebetasun haundirik ez zuten erakutsi, eta seguruenik biharamunean ondorio galantak izanen zituzten, baina hala ere seigarren postuan gelditu ziren. Irabazlea Angeluko taldea izan zen. Zugarramurdi-Etxalar-Baztan errepidea Zugarramurditik abiatu eta bai Etxalarera, bai Baztanera doaien karreteraren egoera kaxkarraren moldaketaz aritu dira joan den astean Nafarroako Parlamentuan. Hiru herrien artean lanak egiteko garestiegi dira, eta horren ezinean gero eta gehiago hondatzen ari denez, EA taldeak proposatu du Nafarroako Karretera Sarean sartzea, horrela Nafar Gobernuaren gain joanen zen mantenua


'Protoak'

Haurrak izan ditu hizpide iritzi-emaileak, haurrak eta eskola orduetatik kanpo ezartzen zaizkien ekintza eta erantzukizunak.

"Gaur, haurrak ez dira haur, noizbait aginte-makila lortuko duen proto-ministro, inork baino gehiago dakien proto-jakintsu, mundu osoko sona lortuko duen proto-ospetsu edo noizbait dirua barra-barra irabaziko duen proto futbol jolakari, proto-dantzari edo proto-poliglota baizik". Ideia horri heldu dio Garbiñe Ubedak gaur 'Faktoria'n osatu duen sinadura tartean, haurren jolaserako edo alferkeriarako eskubidea aldarrikatzeko.


Haserrearen ispilu

Baionako 500 zale eta Miarritzeko gutxi batzuk Baionako Herriko Etxean bildu dira eta manifestazioa egin dute bat egitearen aurka.


Harribilek salgai jarri ditu ikuskizun berriko estreinaldirako sarrerak

Emanaldia apirilaren 21ean izango da

Harribil dantza taldea argi-ilun izeneko ikuskizunerako azken prestaketatan dabil azken egunotan. Emanaldiaren estreinaldia apirilaren 21ean, larunbatarekin, gaueko 22:00etan, Karela kiroldegian.

Hori dela eta, sarrerak salgai jarri dituzte dagoenerako kiroldegian bertan, Kultur Etxean, Gabon tabernan eta Kutixi kafetegian. Sarrerak 4 euro kostatzen dira eta emanaldia Orioko Udalaren laguntzarekin antolatu du Harribilek.

Hirugarren ikuskizuna izango du hau Harribilek, 2004an Mugak eta 2008an Urratsen oihartzuna ikuskizunen atzetik.


Raxoik aurki neurri ekonomiko "zailak" hartuko dituela iragarri du

Mariano Raxoi Espainiako Gobernuko presidenteak iragarri du aurten neurri ekonomiko "zailak" hartuko dituztela, hala ere, ez du zehaztu zeintzuk izango diren neurri horiek.

Mezu hori eman du Raxoik Espainiako Enpresari Konfederazioaren asanblada orokorraren itxierako ekitaldian. Defizita murrizteko helburua duten neurriekin jarraituko duela eta "lehiakortasuna eta malgutasuna" indartuko dituela berretsi du Raxoik enpresarien aurrean.

"Zurrunbiloak saihestezinak dira krisitik ateratzeko, orain gainditzea dagokigu, eta bide horretan gaude, ez gara bidetik urrunduko eta erabaki horrekin jarraituko dugu amaiera arte", gaineratu du.


Bederatzi ontzitik hiru garaile batel ligako estropadatan

Gipuzkoako Batel Ligako bederatzigarren jardunaldia Zumaian jokatu zen martxoaren 8an

Pasa den larunbatean, martxoaren 8an, Gipuzkoako Batel Ligako bederatzigarren jardunaldia jokatu zen Zumaiako uretan. Orio AEk bederatzi ontzi bidali zituen, eta horietatik hiruk beren kategorian garaile izan ziren.

Haurren nesken mailan, Orio A ontzia lehen postuan geratu zen, 4:53,76ko denbora eginez, eta Orio B ontziak zazpigarren egin zuen 5:15,31ko denborarekin.

Nesken promesen mailan hiru ontzik parte hartu zuten. Orio A laugarren izan zen 4:48,69ko denborarekin, Orio B seigarren 5:05,39ko denborarekin eta Orio C hamaikagarren 5:28,03ko denborarekin.

Infantil mutiletan ere Orioko hiru ontzi egon ziren. Orio A lehen postuan iritsi zen helmugara 4:36,47 eginez. Orio B zazpigarren geratu zen 5:00,83ko denbora eginez eta Orio C ontziak 5:14,88ko denbora behar izan zuen hamaseigarren postuan iristeko.

Mutilen senior mailan ontzi bakarrak parte hartu zuen eta lehen postuan geratu zen, 7:50,51ko denborarekin.

Aulki mugikorreko estropada bertan behera

Martxoaren 9an, igandean, Orion jokatzekoa zen Gipuzkoako Aulki Mugikorreko Ligako seigarren jardunaldia. Estropada bertan behera geratu zen haize zakarragatik. Antolatzaileek zietenez, ezinezkoa zen uretaratzea eta lehiatzea. Oraindik ez da jardunaldia berreskuratzeko data jarri.


25 urte emakumeak gizarteratzeko lanean

Mende laurdena bete du Emakidek, eta urteurren ospakizunak egingo dituzte bihar eta etzi. Konpromisoa eskatu dute, beraien lanak jarraipena izan dezanHogeita bost urte bete ditu Gernika-Lumoko Emakide elkarteak, eta aste honetan egingo dituzte urteurren ospakizunak. Bihar batuko dira Emakideko kideak eta kide izandakoak, Lizeo antzokian. 17:00etan hasita, ikuskizunekin beteko dute aretoa. Besteak beste, txisteak, bakarrizketak, kontakizunak, Gabon kantak eta antzerkia izango dira arratsaldean zehar. Bihar, gainera, antzezlan berezi bat berreskuratuko dutela azaldu dute Emakidekoek. Atzo goizean Elai-Alai aretoan eman zuten prentsaurrekoan azaldu zutenez, orain 25 urte antzeztu zuten obra berreskuratuko dute: El juicio de la Paca. Orain laupabost hamarkada Deustuko ikasleek idatzitako obra dela azaldu dute Emakidekoek, eta orain 25 urte beraiek antzezteko egokitu zuten. Hori da, hain zuzen ere, bihar arratsaldean Lizeo antzokiko taula gainera eramango duten istorioa.Barikuan ere zer ospatu izango dute. Meza entzungo dute 13:00etan, eta, ostean, bazkaria eta dantzaldia izango dituzte Zimela jatetxean.Antolatu beharraMende laurden darama Emakidek Gernika-Lumoko emakumeekin gizarte lana egiten. Elkarteko kide Mari Luz Solatxik azaldu duenez, herriko emakumeentzako jarduerak antolatzen dituzte, etxetik atera daitezen eta elkar ezagutu daitezen. Emakumeentzako babes taldea ere badirela azaldu dute Emakidekoek.1990. urtean hasi ziren antolatzen. BBK-k herrian zuen emakumeen egoitzan biltzen hasi ziren zenbat andra, baina programa hori kendu zutenean, antolatu beharra ikusi zuten. Hala sortu zuten Emakide. Sortze prozesu horretan lan egin zuen gaur egun oraindik Emakideko kide den Arantza Atxa. Dioenez, ez zen lan erraza izan, baina, gutxinaka-gutxinaka, Gernika-Lumoko emakumea asko gizarteratzea lortu dutela diote. «Tailerrak antolatzen ditugu, jarduera ezberdinak, txangoak, antzerki taldea… Emakume denak animatu gura ditut gure elkarteko kide izatera. Adinik ez da horretarako», dio.Gaur egun Emakideko presidente da Pilar Serna, eta Atxaren deialdiarekin bat egiten du. «Jende berria behar dugu, eta gaudenon inplikaioa ere beharrezkoa da, elkarte honek aurrera jarrai dezan».Elkartean egiten dutenarekin, eta Emakidek Gernika-Lumoko andren bizitza soziala hobetzeko egiten duen lanarekin pozik dira, eta etorkizunerako proiektuak ere badituzte. Era askotaako tailerrak antolatzeaz gain, urtean-urtean bizpahiru irteera egiten dituzte. Gainera, urte bakoitzean antzezlan bat prestatzen dute, eta ekaina aldera aurkezten dute herrian. «Arrakastatsua» izaten dela azaldu dute, gainera; Lizeo antzokia bete egiten dute bi egunetan.Etxetik ateratzeko aukeraObra horien testuak prestatzen laguntza ematen die elkarteko beste kide batek: Mila Artetxek. Haren esanetan, beharrizana izan zuenean, arnasgune izan zuen Emakide, harremanak egiteko eta beste emakume batzuk ezagutzeko aukera eman ziolako. Dioenez, «etxetik ateratzeko aukera» eman zion.Eta aukera hori ematen jarraitu gura du elkarteak. «Lagunak egiteko aukera, gizarteratzeko aukera, babes talde bat izateko aukera edota aisialdia antolatzeko aukera, besteak beste», Emakidekoek azaldu dutenez.


Gutxienez 35 lagun hil dira Kabulen, meskita baten kontrako atentatu batean

Gainera, 35 pertsona baino gehiago zauritu dira Estatu Islamikoak bere gain hartutako eraso horretan.

Gutxienez 30 pertsona hil eta 35 zauritu dira Kabulen ostiral honetan, gutxiengo xiitaren meskita baten kontra egindako atentatu suizida batean, Ismal Kawsi Afganistango Osasun Publikoko Ministerioko bozeramaileak jakinarazi duenez.

Ostiral goiz honetan izan da atentatua, xiitek otoitz egiten ari zirela, gainean lehergailuak zeramatzan gizonezko batek bere buruaz beste egin duenean. Jarraian, armatuta zihoazen hainbat gizon Afganistango hiriburuan kokatuta dagoen Imam Zaman meskitan sartu dira.

“Lehenbizi, gizonezko batek segurtasunaz arduratzen ziren bi gizon tirokatu ditu meskitako sarreran, eta barrura sartu ostean gainean zeraman lehergailua eztandarazi du”, esan dio Sayed Pacha lekukoak Reuters albiste agentziari.

Meskitan fededun askok otoitz egiten ari ziren unean izan da atentatua. “Hainbat pertsonek ihes egitea lortu dute”, azaldu dio lekukoak albiste agentzia britainiarrari.

Beste alde batetik, Najib Danish ministerio bozeramaileak Afganistango Tolo telebista kateari esan dionez, segurtasun indar bereziek erreskate operatiboa jarri dute martxan. Hala, erasotzaileek meskitan zenbait pertsona baitu dituztela baieztatu du.

Barne Ministerioko iturriek azaldu dutenez, bost orduko tirabiren ostean segurtasunaz arduratzen diren bi gizonez gain gutxienez 14 herritar hil eta 15 lagun zauritu dira.

Estatu Islamikoak bere gain hartu du erasoa

Kabulen gutxiengo xiita duen meskita baten kontra egindako erasoa bere gain hartu du Estatu Islamikoak, Amaq albiste agentziak jakitera eman duenez. Atentatu horretan hogei pertsona inguru hil dira, gehienak herritarrak.

“Estatu Islamikoaren borrokalariek Jair Jana inguruan egin dute eraso, Afganistango Kabul hirian”, esan du Amaq agentziak (Abu Bakr al Baghdalik zuzentzen duen talde terroristak burutzen dituen atentatuen berri eman ohi duen bitartekariak).


Donostian izan den sexu-eraso salaketaren aurrean egiten dugun adierazpen instituzionala


Erreka-garbiketa Aste berdearen barruan

Lasarte-Oriako Udalak URA ur agentziaren laguntzaz, Aste Berdea 2010 antolatu du.

Zaindu maite duzun ura lema du ingurumen kanpainak eta ekainaren 5ean den Mundu mailako Ingurumen eguna ospatzeko antolatu dute.

Postalak eta iradokizunak

Kanpainaren bidez, ura ondasun mugatua dela eta uraren arrazoizko kontsumoa egitea beharrezkoa dela ohartarazi nahi dituzte herritarrak.

Horretarako, postal sorta bat banatuko da postontzi guztietan. Argazkietan, gure herriko ur-ingurune batzuk azalduko dira, esate baterako, Atsobakarreko hezegunea edo Oria ibaiko Faunaren behatokia.

Postalen atzealdea, Lasarte-Oriako herritarrek uraren gaiaren inguruan Udalari zuzendu nahi dizkioten iradokizun eta proposamenak jasotzeko erabiliko da.

Erreka-garbiketa

Bestalde, kanpainako jarduera nagusietako bat, ekainaren 4rako prestatu da, Basotxoko eta Oztaran erreken garbiketa herrikoia izango da hain zuzen ere.

Elkartze-gunea San Pedro parrokia izango da. Irteera-ordua, 9:15ak eta bi orduz garbituko dira errekak.

Hiritar guztiak eta herriko ikastetxeak bereziki daude gonbidatuak parte hartzera. Hala ere, ekimenean parte hartu nahi duten hiritar guztiek aurrez izena ematen behar dute 943 670249 telefono zenbakira deituz.

Goizeko erreka-garbiketaren ondoren, arratsaldean, 16:00etatik 20:00etara, Informazio Puntu bat zabalduko da Dorre Parkean.

Bertan, erreka-garbiketan bildutako hondakinak erakusgai jarriko dira eta horixe izango da hiritarren ideiekin betetako postalak uzteko unea eta lekua.


Mendiaraz eta Jimenez goierritarrak Espainiako ziklo-kros txapeldun dira

Master 40B eta master 30B mailetan irabazi dute urrea, Gijonen. Jon Ander Intsausti 9. eta Maite Murgia 15. izan dira, elitean. Josu Urrestarazuk 11. bukatu du, 23 urtepekoen mailanEspainiako Ziklo-kros Txapelketan urrezko domina bana lortu dituzte Xabier Mendiaraz zaldibiarrak eta Ataunen bizi den Eduardo Jimenez laudiotarrak. Asteburuan Gijonen (Asturias) jokatu dira lasterketak, eta biek beteranoen master mailetan parte hartu zuten, larunbatean.Mendiaraz 40B mailan aritu zen (45 urtetik 49ra artekoak). Hasiera patala egin arren, gorantz jo zuen zaldibiarrak lasterketan zehar, Castor Gonzalez asturiarra eta Julian Andrada aurreratuz. «Pozik nago, ni baino bederatzi urte gazteagoak diren txirrindularien aurretik bukatu dut eta», zioen Mendiarazek.Zapatu arratsaldean iritsi zen bigarren urrea goierritarrentzat, Master 30B mailan. Ataungo Ergoenen bizi da Eduardo Jimenez (Jokin Mujika eta Ixio Barandiaran txirrindularien iloba da), eta ehundik gora lasterkariren artean sorpresa eman zuen.Kanporaketa bidez izan zen lasterketa kategoria horretan, denen arteko jendetsuena. Bigarren itzulirako buruan zen Jimenez. Askorentzat ezezaguna eta ezustekoa izan arren, meritu guztiz irabazi zuen ataundarrak.Intsausti eta Murgia, ondo Errepideko denboraldia prestatzen ari diren Jon Ander Intsausti mutiloarrak 9. egin zuen, igandean, gizonezko eliteen mailan. Maite Murgia lazkaotarrak, berriz, larunbatean 15. bukatu zuen emakumezko eliteetan. Lan txukuna osatu zuten biek, dominak janzteko jokotik aparte ibili arren.Goierritar gehiago ere baziren Espainiako txapelketan. Josu Urrestarazu idiazabaldarrak 23 urtepekoetan 11. postua lortu zuen, eta Mikel Paredes lazkaotarrak 18. egin zuen, juniorretan.


Ekainak 13an, Beasainen, apartheiden alde

Lizentziak erabiltzen ditugu batzuetan iritzi ematerakoan, eta titular honek bi ditu.

Bata tokiari dagokio. Izan ere, aurten ez da Beasainen ospatuko CAFeko akzionisten batzar nagusia. Osasun egoera dela medio, on-line eginen dute. Bigarren lizentzia apartheid kontzeptuarena da, enpresa gipuzkoarrak ez baitu ezer ikusirik Hegoafrikan indarren egon zen erregimen arrazistarekin.

Hala ere, lerro zuzen bat lotzen du Beasain eta palestinarren bazterketa etnikoan oinarrituriko okupazio israeldarra. Lerro zuzena, Ekialdeko Jerusalem eta Zisjordaniako kokagune israeldarrak lotzen dituen tranbia zabaltzeko lanetan aritzeko kontratua sinatua baitu CAFek. Proiektuan parte hartzearen aurka agertu da enpresa komitea. Egonlekuak ilegaltzat hartu ditu behin baino gehiagotan Nazio Batuen Elkarteak, baina enpresak aurrera jarraitzen du planarekin. Giza eskubideen gainetik, etekin ekonomikoa helburu.

Horren aurrean, asteburu honetako akzionisten batzarrari begira jarri da nazioarteko kanpaina bat, Nazioarteko Amnistiak edota BDS mugimenduak bultzatuta, euskal ekonomia eta palestinarren zapalketa ilegala lotzen duen hari lotsagarri hori mozteko asmoz.


Kolektiboa zatitzen saiatzea egotzi dio EPPK-k Jaurlaritzari

Bake Idazkaritzaren proposamena taldea «apurtzeko» saiotzat hartu dute euskal presoek. Legezko bideak erabiltzeko prest dira, baina era kolektiboan. Frantziako Gobernua ere kritikatu dute.


Urtea amaitu aurretik konponduko dute udal arduradunek Tellitu aparkalekua

Aparkatzeko erabiltzen den Bixente Kapanaga kalean dagoen orubea “egoera oso txarrean” dago Iñaki Totorikaguena alkateak azaldu duenez eta urte amaitu aurretik hasi gura dute hori atontzen. Asfaltatu egin gura dute eta aparkatzeko tokiak margotu. Era berean, errekara ematen duen tartean hesi bat jartzea aztertzen dihardute.

2007ko udal aurrekontuarekin lotuta aldarazpena egin gura du Udalak lanei aurre egiteko; 80.000 euro inguru aurreikusi dute inbertitzea. Orain egitasmoa egitea falta da.

Jabetza pribatua daukan aparkalekua konpontzeko proposamena luzatu izan die udaleko taldeei Gobernu Taldeak eta bat etorri dira konponketa lanak behar direla azaltzean. Totorikaguenak azaldu duenez badira 10 bat urte orube horretan ez dela ezelango lanik egiten. Urbanizagarri moduan dago kalifikatuta lur hori eta Udalari utzi izan die jabeek akordio baten barruan.


1979an jaiotakoen bazkaria

1979an jaiotakoek azaroaren 12an izango dute bazkaria, Gurrutxaga plazako Beheko Plaza jatetxean.

Bazkarian parte hartzeko 30 euro sartuko dira Rural Kutxako 3008 0172 01 3446993721 kontu korrontean.


"Euskal jendarteari espetxeak preso guztietan dituen osasun ondorioei buruzko gure azterketa helarazten saiatzen ari gara"

MATI ITURRALDE. Jose Angel Biguri, Aiaraldeko preso gaixoaren askatasunaren aldeko ekimenaren baitan Mati Iturralde gure eskualdean egon zen hitzaldi bat ematen. Emakume honek hainbat esparru jorratu ditu; sindikalismoa, politika edota inkomunikazioaren menpe geratzen diren pertsona atxilotuek pairatzen dituzten arriskuak salatu ditu. Gure eskualdeari egin zion bisita aprobetxatu genuen gaixo larri dauden euskal preso politikoen inguruan galdetzeko. Aldi berean, Matik Jaiki Hadi Fundazioan parte hartzen du, eta elkarte honen ibilbidea eta lana ezagutarazi zigun.

Joxe Angel Biguri, Aiaraldeko preso gaixoaren askatasunaren aldeko ekimenaren baitan Mati Iturralde gure eskualdean egon zen hitzaldi bat ematen. Emakume honek hainbat esparru jorratu ditu; sindikalismoa, politika edota inkomunikazioaren menpe geratzen diren pertsona atxilotuek pairatzen dituzten arriskuak salatu ditu. Gure eskualdeari egin zion bisita aprobetxatu genuen gaixo larri dauden euskal preso politikoen inguruan galdetzeko. Aldi berean, Matik Jaiki Hadi Fundazioan parte hartzen du, eta elkarte honen ibilbidea eta lana ezagutarazi zigun.

Joxe Angel Biguri, Aiaraldeko presoaren egoera muturrekoa da, baina, hala ere, ez da kasu bakarra. Zenbat euskal preso politiko daude gaixo larri gartzeletan momentu honetan?

Momentu honetan zazpi preso daude gaixotasun larri eta sendaezinen batekin, nahiz eta hamaika aldiz eskatu duten aske gelditzea. Baina, tamalez, egunetik egunera zifra hori handitu daitekeela ikusten dugu, bi arrazoi nabarmengatik: batetik, preso politikoen bataz besteko adina gora doa; eta bestetik, espetxe-zigorren luzapena, askorentzako kartzelan 20 urte baino gehiago ematea suposatu baitu.

Zeintzuk dira gaixotasun arruntenak kasu hauetan?

Ohizko gaixotasun fisikoak kartzelak inposatzen dituen bizi baldintzak eragindakoak dira. Horregatik, arazo traumatologikoak, metabolikoak eta infekzioak askotan ematen dira, ikusmen eta entzumen-zolitasun galerak ahaztu gabe. Gaixotasun psikikoei dagokienez, kasu ugarienak antsietate eta depresio arazoekin zerikusia dutenak dira, eta azken hamarkadetan brote-sikotiko eta adaptazio-trastornoak ugaritu egin dira.

Egoera honen erantzunkizuna norena da?

Kartzelan dauden pertsonen osasunaren inguruko erantzukizuna hori tutelatzeko boterea eta betebeharra duen instituzioarena da. Kontuan hartuz gero, preso dagoen pertsona batek ez duela bere ingurua, bere bizitza erregimena, ezta beharrezkoa duen osasun-laguntza ere aukeratzeko gaitasunik, nabarmena da espetxea dela bere osasun-egoera zehazten duena.

Nolakoa da estatuen erantzuna kasu hauen aurrean? Zer egin dezakete herritarrek?

Espainiar eta frantses estatuen erantzuna gai honetan euskal preso politikoei ezarritako salbuespen espetxe politikari lotuta egon da betidanik, eta hala jarraitzen du; modu honetan, euskal preso politikoei indarrean dagoen legeria aplikatzea galarazten da. Horrela, 92. artikulua aplikatuz murrizketa-arauak ad hoc garatu dira, eta neurri bereziak ere ezarri dira, espetxe zigor arindua kasu. Bide honetan, nahiz eta gaixotasun sendaezinak pairatu, kolektiboko partaide guztiei zigorrak osorik betearazteko estatuek erakutsi duten borondatea aldatzeko modu bakar bat dago: mendeku politikei eustea ezinezko egingo dien erantzun soziala.

Bestalde, tortura ekiditzeko mediku talde batean zaude, nola egiten duzue lan eta zer nolako oztopoak aurkitzen dituzue bai kasu hauetan bai tortura kasuetan?

Jaiki Hadi Fundazioa atxiloketa unean edota espetxean estatuen partetik indarkeria jasan duten edo jasaten ari diren pertsonei osasun asistentzia ematen saiatzen da. Horrela, azken urteotan Auzitegi Nazionalak atxilotutako zenbait pertsonari asistentzia eman diogu forense ikerketetan konfiantzazko mediku bezala. Gure esperientzia kontraesankorra izan da; batetik, ezin izan ditugu tratu txarrak ekidin gure presentziarekin, eta bestetik, inkomunikazioak suposatzen duen eskubide urraketen salbuespen lekukoak izatea baimendu digu, eta hori dela eta, salaketa-txostenak aurkeztu ditugu bai justizia administrazioan, zein nazioarteko instantzietan.

Bestalde, konfiantzazko mediku bezala gure lana presoen senideen bitartez egiten dugu; izan ere, gehienetan ez baitugu baimenik lortzen gure pazienteak bisitatzeko , haien eskubidea bada ere.

Nola erantzuten dute tortura arriskuan dauden pertsonak konfidantzazko medikuak aurkitzerakoan?

Sarritan, ikara egoera hain da handia zein atxilotuek ez duten gure papera onartzen, edota poliziaren konplizetzat hartzen gaituzte. Zenbait bisita egin eta gero lortzen dugu, soilik, haien mesfidantza gainditzea.

Zirrikitu gutxi daude gai hauek lantzeko, non saiatzen zarete zuen indarrak jartzen?

Azken urteotan, euskal jendarteari espetxeak preso guztietan dituen osasun ondorioei buruzko gure azterketa helarazten saiatzen ari gara, eta bereziki, preso politikoen kolektiboari aplikatzen zaion salbuespen neurrien ondorioak. Oso garbi dugu osasun eskubideen urraketa egoera hau aldatzeko modu bakarra, gizartearen gehiengo batek gobernuei espetxe-politikan aldaketa sakonak exijitzea dela, eta gure onena emateko prest gaude aldaketa hauek lehen bait lehen eman daitezen.


Memoriarako eskubidea defendatu dute Aritxulegiko omenaldiaren harira epaitutakoek

Xabier Iragorri, Ramon Gaztelumendi, Joakin Izagirre eta Itziar Iñarraren kontra urte eta erdiko kartzela zigorra eskatzen du fiskaltzak. Erramun Sagarzazurentzat, berriz, bi urteko kartzela zigorra.

Iaz Gipuzkoako Aritxulegi basoan antolaturiko ekitaldi baten harira epaitzen ari dira Xabier Iragorri (64 urte), Erramun Sagarzazu (49), Ramon Gaztelumendi (49), Joakin Izagirre (63) eta Itziar Iñarra (55). ETA gorestea egotzita inputatu zituzten. Haiek atxilotu egin zituen iaz, eta beste sei laguni deklarazioa hartu zieten.

2014eko ekainaren 3an atxilotu zituen Guardia Zibilak Oiartzunen (Gipuzkoa), Aritxulegin "ETA goretsi" izan zutelakoan, zuhaitz batzuk landatu eta haietan azkeneko 40 bat urtean hil diren militante independentisten izenak jarrita. Haritz izena eman zioten operazioari.


Punteria erakustaldia egin dute Albizturren

Lau egunen ondoren, gaur amaituko dituzte festak. Goizean toka txapelketan aritu dira.

Albizturgo festei ere bukaera gerturatzen ari zaie. Hala ere, goiza aprobetxatu nahi izan dute punteria onena nork duen jakiteko. Horretarako, toka txapelketa antolatu dute haurrentzat nahiz helduentzat. Parte hartze bikaina izan du eta plazan ere ikusle ugari bildu da.

Sailkapenei dagokienez, haurren mailan, Eneko Toledotxiki izan da lehenengoa, burdinari zazpi aldiz jota. Bere atzetik sailkatu da Oihan Aranzadi eta hirugarrena izan da Oier Arandia. Emakumeen artean, Aitziber Orbegozo izan da lehenengoa, Alazne Urkizu bigarrena eta Aiora Labaka hirugarrena. Gizonezkoei dagokienez, Andoni Arandiarentzat izan da lehen postua, Aitor Alberdirentzat bigarrena eta Gorka Arandiarentzat hirugarrena. Oparia eskuetan hartuta, gustura itzuli dira guztiak etxera.

Baina etxean ez gelditzeko arrazoiak egongo dira arratsaldean ere. Ikusi hemen egitarau osoa.


'Turismo ezberdina'

Turismoa egiteko modu ezberdinen artean, nora joan erabakitzeko orduan liburu denda eta aukera kultural oparoena duten hiriak bilatzen dituztenentzat egindako proposamenak ikusi ditut Interneten. Azaltzen diren zerrenda gehienetan San Frantziskoko City Lights liburu denda independentea azaltzen da lehenengo postuan. Geroztik jakin dut: San Frantzisko omen da, Ameriketan, biztanleko liburu denda eta idazle gehien duen hiria.

Lagun baten gomendioz joan nintzen City Lights liburu dendara. Lawrence Ferlinghetti poetak zabaldu zuen 1953an, guztira mila dolarreko inbertsioa eginda. Hiru urte beranduago, beat belaunaldiko Allen Ginsberg idazlearen Howl and Other Poems liburua argitaratu zuen Ferlinghettik, eta sekulako polemika sortu zuen eduki lizunak zituelako, eta argitalpena zentsuratzera ere iritsi ziren. Hain zuen, Howl poesia izan da askorentzat beat mugimendu underground, bohemio eta iraultzailearen erreferentzietako bat.

Auzitegietara iritsi zen Howl-en kasua, eta liburu batean bildu zuten prozesu legal guztia. Argitaratu eta gutxira hogei mila ale saldu ziren, eta egun milioitik gora dira saldutakoak. Adierazpen askatasuna eta zentsurari buruzko gogoeta oso interesgarriak biltzen ditu, beat mugimenduaren aldarrikapen eta lelo erreboltarien idatziekin batera. Gertakari hartatik aurrera, beat idazle eta intelektual esanguratsuenak — Ginsberg, Jac Kerouac, Diane di Prima , Corso, etab— liburu dendan biltzen ziren hitzaldietarako eta beste hainbat ekitaldi kultural eta sozialetarako. Ordutik, beat-aren erreferentzia leku bihurtu da liburu denda.

Oso da berezia lekua, badu oraindik horrelako vibe interesgarri bat. Bizpahiru ordu liburu dendan eman genituen, hainbat autore deskubrituz. Baina gauza bat gelditu zitzaidan buruan sartuta; liburu dendako sarreran seinale handi bat zegoen sabaitik zintzilik: «Liburu denda honetan, liburuak saldu egiten dira».


Sutan dantzan, Barrikan

Joan den ekainaren 23an piztu zuten San Juan sua Barrikan, udalerriko jaien barruan. Herriko auzokide asko hurbildu ohi dira udaletxe ondoko plazara, eta aurten eguraldia lagun izan ez zuten arren, San Juan suaren inguruan dantza egin zuten denek. Gainera, oraindino badago antzinako ohiturak mantentzen dituzten baserriak inguruotan, familia eta lagun artean udari ondoetorria emateko.


Aritz Erkiagak Doubles Frontcourt Champion saria jaso du

Ispasterko puntista bikain ari da Miamin, denboraldi honetan oso emaitza onak lortu ditu aurrelariak.

Hain zuzen ere, denboraldi honetan Miamiko aurrelari onena izan delako jaso du aipatu saria.

22 kiniela irabazi ditu Binakako Txapelketan. Atzetik Luis Osa Goikoetxea zumaiarra sailkatu da, 15 garaipen lortuta, eta hirugarrena Leon Shepard Tevin aurrelari estatubatuar bikaina izan da (14 kiniela irabazi ditu binakakoan).

Most Wins deritzon sailkapen orokorrean, Erkiagak bosgarren lekuan amaitu du denboraldia, guztira 135 garaipen lortuta.

Txapelduna Eric Irastorza lapurtarra izan da 205 kinielarekin. Jabi Salaberria markinarra hirugarren izan da (144 kinielagaz) eta Alberto Mandiola Areitio laugarren, 140 garaipenekin.

Most Winsean denboraldi osoko kinielak zein pelotari guztiak hartzen dituzte kontuan. Zehatz esateko, Goiko mailan jokatzen dutenak eta Miamiko beheko mailako kinielak jokatzen dituzten puntistak batzen ditu.

Gainera, Irastorza atzelari handiak bere ibilbide profesionaleko lehenengo Hiruko Koroa lortu du, Most Winsean, Banakako Txapelketan eta Atzelarien artean nagusitu delako.


Liztorrak berriro

Urriaren 20an liztor asiatikoen izugarrizko kabia ikusi zuen herritar batek eskolako patioan eta 112ra eman zuen abisua. Eguerdi partean suhiltzaileak bertaratu eta gauez etortzea eta erretzea erabaki zuten.


Hamaika hasi da Iruñerrian LTD bidez emititzen, 38. kanalean

Urtzi Urkizu / BERRIA

“Poz handiarekin” hartu du Iñaki Uria Hamaika telebistako zuzendariak Iruñerrian lurreko telebista digitalean emititzen hasi izana. Nafarroakoa zen Hegoaldeko hiriburuetatik falta zena, eta jadanik lau hiriburuetan ikus daiteke euskarazko katea. 2013an LTDko lehiaketan Iruñerrirako lizentzietako bat lortu zuen Hamaikak. Nafarroako erkidego osorako, ordea, ez du baimenik —ez zen lehiaketara aurkeztu—.

Hasieran, Donostiako emisioa ikusi ahalko da Iruñerrian. «Nafarroako populazioaren ehuneko handi bat bizi da Iruñerrian. Haiengana, behintzat, iritsiko gara», adierazi du Uriak. «Ikusiko dugu zein den garapena, baina denborarekin ekar dezake Iruñeko eta Nafarroako eduki gehiago sartzea Hamaikan. Bertan emititzea, behintzat, lorpen handi bat da. Kontuan izan behar da Iruñerrian euskarazko komunikabideen egarri handia dagoela. Bizigarri bat izango da». Euskarazko katearen arduradunak uste du Hamaikak harrera ona izango duela Nafarroako hiriburuan.

Iruñerrian bertan, Xaloa telebista abenduan hasi zen emititzen —orain arte soilik Baztanen, Bertizaranan eta Malerrekan emititzen zuen—. «Xaloarekin beti izan dugu harreman ona. Saioak ere partekatzen ditugu», esan du Uriak.

Hamaikako zuzendariak, dena den, aitortu du diru laguntza publikorik gabe «pentsaezina» dela Iruñerrian azpiegitura berririk sortzea. «Gasteizen ere Bilboko emisioa errepikatzen ari gara. Erakunde publikoetatik oso diru gutxi jasotzen dugu. Bizkaiko Foru Aldundiak, adibidez, ez du ezer ematen euskarazko tokiko telebistentzat». Jaurlaritzak 500.000 euro ematen ditu euskaraz ari diren zortzi tokiko kateentzat. «Horrekin ezin da gehiago egin. Planteamendu serio bat egin beharko luke Jaurlaritzak».

LTD bidez, 11 eskualdetan

Iruñerriaz aparte, Hamaika Arabako, Bizkaiko eta Gipuzkoako hamar eskualdetan ikusten da lurreko telebista digitalean: Bizkaian, Busturialdea da Hamaika ikusten ez den eskualde bakarra, Oizmendi telebista dagoelako —kate horrek Hamaikaren saioak ere ematen ditu—; Gipuzkoan, Goiena (Debagoiena), Goierri telebista (Goierri), 28 Kanala (Tolosaldea) eta Erlo telebista (Urola Kosta) herri telebistak daude —eskualde horietan ez da LTD bidez zuzenean Hamaika jasotzen—. Hamaika Donostia-Beterrin, Oiartzualdean, Bidaso aldean eta Debabarrenean ikusten da; Araban, Gasteiz osoan ikusten da. Laudio inguruan emititzen hastea espero dute, aurten ez bada, hurrengo urtean. Gainera, Euskaltel bidez Arabako, Bizkaiko eta Gipuzkoako herri guztietan ikus daiteke Hamaika. Uriak azaldu duenez, Debagoienean LTD bidez Hamaika jaso ez arren, Euskaltel etxe askotan dago, eta, ondorioz, kable bidez ikus daiteke euskarazko katea. Lapurdin, Hendaian eta kostaldeko toki batzuetan jasotzen da LTD bidez Hamaikaren Donostiako seinalea.

Hamaikaren zuzendariak, bestalde, nabarmendu du Internet bidez gero eta ikusle gehiago dituztela. «Korrikaren zuzeneko emanaldiek eta herrietako bideoek bisita ugari izan zituzten. Oso balorazio ona egiten dugu». Etorkizunean ikus-entzunezkoak Internet bidez ikusteko joera areagotu egingo dela iruditzen zaio Uriari: «Arazoa da ea hori nork monetarizatzen duen».


Gasolina inoiz baino garestiago

Aste bakar batean % 1,18 garestitu da. Auto baten erregai-tanga betetzea 64,25 euro kostatzen da, orain urtebete baino 9 euro gehiago.

Gasolinaren prezioa goreneko mailan da berriro. Litroa 1,285 euroan saltzen da, urtarrilaren 20 hartu zuen salneurrian kokatu da horrela. Gasoleoa, berriz, % 1 garestitu da.

Salneurri horiekin, autoaren erregai-tanga (batez beste 50 litro dituena ) 64,25 euro kostatzen da, iaz baino 9 euro gehiago.

Libiako ezegonkortasunak eraginda petrolioaren prezioa neurrigabe igo da eta ondorioz, astebeteko epean, gasolina % 1,18 garestitu da, gasoleoa berriz 2008an hartu zuen errekorretik oso gertu dago, zortzi céntimo eskasera.


Obama eta Merkel herritarrekin elkartuko dira, G7a bildu aurretik

Igandean egingo den goi-bileran, besteak beste, terrorismo jihadistaren kontrako borroka izango dute hizpide.

Angela Merkel Alemaniako kantzilerra eta Barack Obama Ameriketako Estatu Batuetako presidentea herritarrekin bilduko dira, Alemaniako Krun herrian, G7aren goi-bilera hasi aurretik. Zazpi Handien Taldeak igandean egingo du bilera herri horretan bertan.

Alemaniako Gobernuko iturriek baieztatu dutenez, herritar talde batekin batzartuko dira bi mandatariok datozen orduotan. Igandean eta astelehenean Elmau gazteluan egingo den goi-bileraren aurreko ekitaldi ofiziala izango da.

Goi-bilera laburra izango da, 24 ordukoa. Erresuma Batuko, Frantziako, Italiako, Japoniako eta Kanadako ordezkariak ere egongo dira bertan. Halaber, Nigeriako eta Tunisiako presidenteak eta Irakeko lehen ministroa ere hitzordura joatekoak dira, besteak beste, terrorismo jihadistaren kontrako borroka izango baitute hizpide.

Gai-zerrendan izango dituzten beste gaiak munduko ekonomia eta merkataritza, aldaketa klimatikoa edota garapenerako helburuak dira.

G7a osatzen duten zazpi herrialdeetako ordezkariak agiri bateratua lantzen ari dira; bertan, konpromiso zehatzak jaso nahi dituzte.


Nola begiratu etorkinei?

Batez ere, pertsona bezala, baldintza ekonomiko edo bestelako batzuen aurrean beren bizi-kalitatea hobetzeko asmoz etorkizun ezezagun baterako bidaia zail bat abiatu dutenak. Ondasunen banaketa injustua ere ezin dugu ahaztu migrazio mugimenduen arrazoiak aztertzeko orduan. Fenomeno hauek ez dira berriak eta ez dira zentzu beretsu edo bakarrean ematen (emigrazio-inmigrazioaren inguruko historiaren konplexutasuna ikusi baino ez dago). Eskubide (eta betebehar) berdintasuna, eta baita pobrezia eta bazterketa soziala desagertzea ere, gainditu gabeko bi ikasgai dira benetako integraziorako bidean, desberdintasunetik abiatutako kohesio soziala burutu ahal izateko. Analisi sakonik ez da behar ´gaur eta hemen` gure artean bizi diren milaka etorkinek elkartzen dizkiguten onurak ikusteko (orain hamarka urte estatu espainiarretik zetorren inmigrazioarekin gertatu bezala): enplegua eta aberastasuna, jaio berriak eta gaztetasuna, gizartearen ongizate maila hobetzea, aniztasun desberdintasun handiagoa (hainbat gatazkarekin batera), eta abar. Baina etorkinei begiratzeko modua ez da oinarritu behar interes egoista eta merkantiletan, baizik eta pertsona mailan, berdintasunean, gizarte hobea eraikitzen ari garen aldetik, eta, onartuz, gaur egun eta etorkizunean, mestizaia geldiezineko errealitate bat izango dela. Hauek dira erronketako batzuk, jarrera zaharkitu, inmobilista edo arrazisten aurrean. Badira hainbat ´autoktono` etorkinen aurrean ezinikusia agertzen dutenak, esamesak zabaldu eta gezurretan ari direnak. Horietako gezur bat, nahiko larria, etorkinek bertakoek baino eskubide gehiago dituztela giza prestakizunen aurrean (etxebizitza, Oinarrizko errenta, eta abar). Hau ez da egia eta, gainera, oinarrian aurreiritzi batzuk ezkutatzen ditu: etorkinak izateagatik hainbat eskubideren ukazioa edo murrizketa (batez ere estra komunitarioak badira), desberdintasun sozial zitalen aurrean pasibotasuna, errealitatearen ezagutza eta jarrera baztertzaile eta aurrez pentsatuak... Hauek guztiak, jakinean edo ezjakinean, askatasuna, solidaritatea, justizia edota giza elkarbizitza iluntzera daramate. Joxe

Elizondo ‘Niko’ AMHER-SOS Arrazakeriako kidea


Beartzungo errepidea moldatuko da

Martxoan izandako euriteen eraginez, Beartzungo errepidean kaltetutako zati bat moldatuko du Obras y Reparacion de Terrenos, SL enpresak. 60.000 euroko inbertsioa eginen du Nafarroako Gobernuko Herrilan Departamentuak, 2,5etik 4. kilometrora bitarteko zatia konpontzeko.


Pitike-pitike… aurrera goaz!

AIKOR! aldizkariak sei urte bete ditu; sei urte, eta 68 ale kalean. Urteurrena ospatzeko, TOTOAN Txorierriko Euskara Elkarteen Federazioak ekitaldi berezia egin eban urtarrilaren 24an Gurea aretoan, Derion. Txalaparta hotsek ondoetorria egin eutsien jenteari. Ehun lagun baino gehiago batu ziran aretoan; tartean izan ziran Alaitz Etxeandia Lezamako alkatea, Txorierriko udal ordezkariak, hainbat elkartetako kideak, eta lagunak. Udane Goikoetxea esatariak ekitaldia zuzendu, eta berbea emon eutsen gonbidatuei. Ander Aiarza Derioko alkateak zorionak eman zituan aldizkariak egindako sei urteko ibilbideagatik, eta, horren ostean, Ortzi Garitano bertsolariak bertsoak kantatu zituan. Fran Lasuen musikariak abesti batzuk eskaini zituan eta aurrerapen bat be egin euskun. Kukubiltxo Larrabetzuko antzerki taldeak Haritzaren azalera zehatza beharra estreinatu dau otsailean, eta Lasuenek musika jarri deutso horri. Antzezlanerako konposatu dituan abestietatik bat AIKOR! aldizkariaren urtebetetze egunean oparitu euskun. Xabier Goienetxe AIKOR! aldizkariaren zuzendariak sei urte honetako balantzea egin eban eta Patxo Telleria eta Mikel Martinez aktoreek barre eragin euskuen euren umore zorrotzagaz. Xabier Mendiguren Kontseiluaren idazkari nagusia be izan zan gonbidatuen artean. Aldizkariaren nondik norakoak ezagutu ondoren, pozik azaldu zan egindako beharragaz, eta hori eskualdeko herriak lotzeko tresna garrantzitsutzat jo eban. Beste alde batetik, eta urtero legez, AIKOR! sariak banatu ziran. Aurten Kukubiltxo antzerki taldeak eta Aurtenetxe enpresak jaso dabe saria. Sariokaz Kukubiltxo taldearen jarduera profesionala hartu da aintzat, eta Aurtenetxek aldizkariari emondako laguntasuna eskertu da. Ekitaldiaren ostean, luncha egon zan San Isidro jatetxean, trikitilariek giroturik. Batzuk berandu arte luzatu ziran.


'Gu ta gutarrak' saioak bigarren denboraldiari ekingo dio astelehenean

Astelehenean, Euskal Herriko bigarren kuadrilla jatorrena osatzeko lanean hasiko dira 'Gu Ta Gutarrak' saioan. Bigarren edizioko lehiakide berriak ezagutuko ditugu eta sorpresa ugari ere izango dira.

Astelehenean, urtarrilaren 12an, 'Gu Ta Gutarrak' saioaren bigarren denboraldia estreinatuko da ETB1n.

Lehiakide berriak izango ditu edizio berriak; hain zuzen ere, casting berezi bati aurre egin eta, hauxe gainditu ostean, aukeratuak izan diren lehiakideak izango dira bigarren denboraldian. Euskal Herriko txoko desberdinetatik etorritako 18 eta 25 urte bitarteko gazteek hartuko dute parte bigarren edizio honetan. Guztiak gazteak izango al dira ala sorpresak egon daitezke?

Lehiakideen artean, bestek beste, baserritar gazte bat, Espainiako Judo eta Borroka libreko txapelduna, pilotari bat, motoak eta auto garestiak gustuko dituen gaztea, Dj bat, larrialdietako teknikari bat eta 'cross-fit' modalitateko kirolari bat aurkituko ditugu. Lehiakide berri hauetatik aterako da, beraz, Euskal Herriko 'Gu ta Gutarrak'eko bigarren kuadrilla jatorrena.

Aurreko gutarrak bezala, berriak ere Morgako aterpetxera joango dira asteburu pasa eta elkarrekin bizitzera. Bigarren edizioan izango diren lehiakideak esperientzia berri bat bizitzeko, telebista gertutik ezagutzeko, lagun berriak egiteko eta maitasuna sortzen bada ere horri eusteko prest agertu dira.

Hauekin batera orain arte kuxkuxero lanetan ibilitako Amaia Puertasek eta Nakor Markezek jarraituko dute; hala ere, saioan sorpresak izango dira eta gradetan kolaboratzaile berriak izango dira tarteka.

'Gu Ta Gutarrak' ez ditu ahaztuko lehenengo edizioan parte hartu duten gutarrak, eta tarteka beraien bisitak jasoko ditu platoan. Zein izango da gutar ohien eginkizuna bigarren edizio honetan?

Honen guztiaren erantzuna, astelehenetik ostegunera, 21:00etatik aurrera, 'Gu Ta Gutarrak' saioan.


Kaleak autoz bete

Azken egunetan Zarauzko kaleetan aldaketak izan dira. Manzisidor kaleari norabidea aldatu zaio eta honek sekulako kaosa sortu du inguruko kaleetan. Ikusi besterik ez daude atzo bertan, astearte eskola egun batean, Salegi, Gipuzkoa eta San Frantzisko kaleetan eragindako auto pilaketak. Aldaketa hauek kaltetuekin eta gainerako alderdi politikoekin kontsultatu gabe egin ditu EAJ-PSE udal gobernuak.

Atzo izandako Gobernantza batzordean EH Bilduk honen berri galdetu genuen eta baieztatu ziguten EZ zutela hitz egin Antoniano ikastetxearekin. Gainera ez digute aurretik inongo informaziorik eman, nahiz eta, Maite Garrastazu zinegotziaren esanetan, txosten bat badagoen -inork ezagutzen ez duen txostena-.

Aldaketa honek atzeranzko martxa eragin du Zarautzen. Dagoeneko oinezkoentzat edo bizikletentzat bideratuta zeuden espazioak berriro ere autoz bete ditu udal gobernuak. Antoniano ikastetxeko ikasleentzat sekulako arriskua suposatzen du, esaterako. Bai Gipuzkoa kaletik sartzen direnentzat, eta bai San Frantziskotik sartzen direnentzat ere.

Bihar, osteguna, Bizkaia kalea berriro ere autoentzako irekiko da. Berriro ere oinezko eta bizikletek berreskuratutako espazio bat galdu egingo da.

EH Bilduk aldaketa hauek bertan behera uzteko eskatu du eta, behingoagatik, inprobisazioak utzi eta mugikortasun plan integral bat osatzeko lanari ekiteko eskatzen dio udal gobernuari. Lan horretan, gu bidelagun izango gaituzte.


Olgaren grinak etxera bidali du Enara, gorrien lehen kanporatua

Legorretakoa da talde gorriko lehen kanporatua, eta taldea kanpamentu oso txirora joan da. Berdeek irabazi dute, eta urdinak kanpamentu pobrera joan dira, Alex kapitain zutela.

"El Conquistador del Caribe" saioaren 8. atalean, gorriek kide bat galdu dute abentura honetan lehen aldiz. Enarak Olgaren aurkako duelua galdu zuen. Bi lehiakideek banbu enbor bat kolpekatu behar zuten itsu-itsuan, goiko aldean zuen motzondo bat botatzeko. Enarak askoz gehiagotan jo zuen banbu enborra, baina Olgaren kolpeak sendoagoak izan ziren. Azkenean, begiak zabalik zituztela, errusiarra bere botere fisikoaz eta grinaz baliatu zen garaipena lortzeko. Talde urdineko immunitatea lortze aldera, borroka egiteko prest dago Olga, eta horretarako bi aukera ditu: kapitaina izatea (kapitainaren besokoa txandakatzen dute) edo kapitain berriak immunitatea berari ematea. Samuluen dinamika nolakoa izaten ari den ikusita, badirudi bi aukeretako bat ere ez dela beteko, oraingoz.

Saioak, gainera, zenbait gauza argitu zituen. Berdeak bi taldetan banatuta daude: David Seco, Saioa eta Aiskander, batetik; eta La Kaxer eta Mayayotarrak (Mikel eta Iñaki), bestetik. Aitor, Adriana eta Hugo kapitainaren aldeko taldean daudela dirudi, baina ez dago oso argi. Saioak arrantzaleekin egin zuen iruzurrak handitu egin du bi taldeen arteko aldea, eta badirudi bizikidetza izango dela David Seco kapitain beteranoak gainditu beharreko erronka nagusia.

Bestalde, zortzigarren atalean argi geratu zen gorrien artean ere arazoak daudela. Daviden ustez, taldekideek ezberdin erantzuten dute jokoetan akatsak taldekide batzuek edo beste batzuek egin. Kokoen proban deskalifikatu egin zuten, eta ez zuen saririk lortu. Taldekideak harekin asaskatu ziren; Unaik eta Izetak egin zizkioten kritikarik mingarrienak. Gorriak kanpamentu oso txirora itzuli ziren, baina infernua ez da horren gogorra, Ismaren umoreari esker. Isma deprimitzen den egunean, taldea indarrik gabe geldituko da.

Kokoen immunitate jokoa salbazioa izan zen talde berdearentzat. Davidek asmatu egin zuen indartsuenak lehen txandan jartzean. Aitorrek, Kemenek eta Aiskanderrek (asko sufrituta) koko bana lortu zuten, eta horrek garaipena eman zion taldeari. Adriana eta Hugo agerian geratu ziren. Urdinen artean, nabarmen geratu zen Dennisen ezina; kubatarrak hainbat koko bildu ditu kanpamentu txiroko palmondoetan, baina jokoan ez zuen bat bera ere hartu. Carolek ahal zuena egin zuen, eta jokoaren fase erabakigarrian Nereak bera ez gainditzea lortu zuen. Gorrien inguruan, ez dago asko esateko. Erkuk ez zuen asmatu parte-hartzaileen aukeraketan, eta Davidi eta Nereari kale egitea egotzi diete, nahiz eta indartsu-ospea izan.